text:
8 YATICHÄWI
¿Kunas Diosan Reinopajja?
1. ¿Kuna oracionatsa jichhajj yatjjataskañäni?
WALJA jaqenakaw padrenuestro sasin uñtʼatäki uka oración yatipjje. Jesusajj discipulonakaparuw uka oración mayisipjjañapatak yatichäna. ¿Kunsa Jesusajj uka oracionan mayïna? ¿Kunatsa uka oracionat yatiñajj jichhürunakan wakiskirejja?
2. ¿Kuna kimsa toqetsa Jesusajj mayisiñ yatichäna?
2 Jesusasti sänwa: “Jumanakajj akham sasaw mayisipjjañama: ‘Alajjpachankir nanakan Awkija, sutimajj jachʼañchatäpan [jan ukajj santot uñjatäpan]. Reinomajj jutpan. Munañamajj luratäpan, kunjamatï alajjpachan luraski ukhamarak aka oraqens luraspan’” sasa (Mateo 6:9-13 liytʼañataki). ¿Kunatsa Jesusajj uka kimsa toqet mayisiñ yatichäna? (20 qhanañchäwi uñjjattʼäta).
3. ¿Diosan Reinopat kunanak yatiñas wakisi?
3 Kawkïris Diosan sutipajja, kunas Diosan amtapajj jaqenakatakisa aka oraqetakisa ukanak yatjjtanwa. Ukampis “Reinomajj jutpan” sasinjja, ¿kuna toqetsa Jesusajj parlaskäna? ¿Kunas Diosan Reinopajja? ¿Kunsa uka Reinojj jutïrin lurani? ¿Kunjamsa Diosan sutip jachʼañchani? Uka toqenakatwa jichhajj yatjjatañäni.
¿KUNAS DIOSAN REINOPAJJA?
4. ¿Kunas Diosan Reinopajja, khitis uka gobiernon Reyipajja?
4 Jehová Diosajj alajjpachankir mä gobierno uttʼayi, uka gobiernon Reyïñapatakejj Jesusaruw ajlliraki. Biblianjja uka gobiernorojj Diosan Reinopa sasaw uñtʼasi. Jesusaw “reyinakjam apnaqapki ukanakan Reyipajja, juparakiw munañaninakjam apnaqapki ukanakan Tatitupasa” (1 Timoteo 6:15). Jesusajja akapach apnaqerinakat sipansa jukʼamp sumanak lurani, jupajj taqpach marka apnaqerinakat sipansa jukʼamp chʼamaniwa.
5. ¿Kawkitsa Diosan gobiernopajj apnaqanini?
5 Jesusajj jaktayatäjjäna ukhat pusi tunka urunak qhepatjja, alajjpacharuw sarjjäna. Tiempompejja, Jehová Diosajj Reinopan Reyïñapatakiw uttʼayäna (Hechos 2:33). Diosan gobiernopajja, alajjpachatwa aka oraqer apnaqanini (Apocalipsis 11:15). Ukatwa Biblianjja Diosan Reinopajj ‘alajjpachankir Reinowa’ sasin qhanañchi (2 Timoteo 4:18).
6, 7. Jesusajj akapach apnaqerinakat sipansa jukʼamp suma apnaqeriwa sasajj ¿kunatsa sistanjja?
6 Jesús “sapakiw jan jiwirïkiti” sasaw Bibliajj qhanañchi, ukatwa akapach apnaqerinakat sipansa jukʼamp suma apnaqerejja (1 Timoteo 6:16). Marka apnaqerinakajj tiempompejj jiwjjapjjakiwa, ukampis Jesusajj janipuniw jiwkaniti. Ukhamasti Jesusajj taqe kuntï jiwasanak layku lurkani ukanakajj wiñayatakïniwa.
7 Jesusajj khuyaptʼayasiri, cheqapar uñjiri Reyïniwa sasaw mä profecian qellqasïna, ukansti akham siwa: “Tatitun ajayupasti jupjjankapuniniwa, ukatsti yatiñampi, chʼikhi [amuyumpi], suma amuytʼa chuymampi, chʼamampi, Tatitur uñtʼañampi jupar ajjsarañampwa churani. Jupajj janiw aleq uñkatasaki kunsa uñjkaniti, chʼajjwanaksa janirakiw aleqa parlanak istʼasaki tʼaqjkaniti. Aynachtʼatanakarusti [mä arunjja, pobrenakarusti] cheqa luräwimpiw uñjani” sasa (Isaías 11:2-4). ¿Jumajj ukham reyinïñ munasmati?
8. ¿Jesusajj sapakit apnaqpachäni? Uk qhanañchtʼam.
8 Diosajja Jesusamp chik alajjpachankiri gobiernopan apnaqapjjañapatakejj yaqha jaqenakampiruw ajlliraki. Apóstol Pablojj Timoteor akham sänwa: “Jiwasatejj aguantaskakiñänejja, jupamp chikarakiw reyinakjam apnaqañäni” sasa (2 Timoteo 2:12). ¿Qhawqhanis Jesusamp chikajj reyinakjam apnaqanipjjani?
9. 1) ¿Qhawqhanis Jesusamp chikajj apnaqanipjjani? 2) ¿Kunapachas jupanakarojj Diosajj ajlliñ qalltäna?
9 Apóstol Juanajj Jesús Reyimpiru 144.000 reyinakampiruw mä visionan alajjpachankaskiri uñjäna, ukwa 7 yatichäwin yateqktanjja. ¿Khitinakäpjjes uka 144.000 reyinakajja? Apóstol Juanajj akham sasaw qhanañchi: “Jupanakan paranakapanjja [Jesusan] sutipampi Awkipan sutipampi qellqatänwa [...]. Kawkirutejj Corderojj [mä arunjja, Jesusajj] sarki ukaruw jupanakajj arkapjjarakïna [...]. Nayrïr achunakjam jaqenak taypit alatäpjjänwa” sasa (Apocalipsis 14:1, 4 liytʼañataki). 144.000 reyinakajja, Diosat jan jitheqtir cristianonakäpjjewa, jupanakaruw Diosajj Jesusamp chika ‘aka oraqjjar reyinakjam apnaqapjjañapataki’ ajlli. Uka cristianonakajj jiwjjapjje ukhajja, alajjpachan jakañatak jaktayatäpjjewa (Apocalipsis 5:10). Jehová Diosajja, apostolonakajj jakapkäna uka tiempotwa jan jitheqtir cristianonakarojj ajlliñ qalltäna, ukhamat jupanakajj 144.000 reyinak taypina jakhutäpjjañapataki.
10. Diosajj jaqenakar munasitap laykuw Jesusampiru 144.000 ajllitanakampirojj reyinakat uttʼayi sasajj ¿kunatsa sistanjja?
10 Jehová Diosajj wal munasistu, ukatwa Jesusamp chika apnaqanipjjañapatakejj aka oraqet jaqenakar ajlli. Jesusajj sumwa uñtʼistu, ukhamajj sumwa apnaqestani. Jupajja jaqëñsa tʼaqesiñsa yatiwa. Jesusajj kunjamsa uñjistu ukjja, Pablojj akham qhanañchäna: ‘Jesusajj pantjasitanakasat khuyaptʼayasiwa’, “jupajj jiwasjamarakiw taqe kunan yantʼat uñjasïna” sasa (Hebreos 4:15; 5:8). 144.000 ajllitanakajj kunjamas jaqenakajj jakastan ukjja yatipjjarakiwa. Jupanakajj jiwasjam pantjasiri usuntiri ukhamäpjjarakïnwa. Ukhamasti Jesusasa 144.000 ajllitanakasa janiw kunjamsa jaqenakajj jikjjatastan ukak yatipkiti, jan ukasti kuna jan walinakansa uñjastan uksa yatipjjarakiwa.
¿KUNSA DIOSAN REINOPAJJ LURANI?
11. ‘Munañamajj alajjpachan luraspan’ sasajj ¿kunatsa Jesusajj discipulonakapar orasiñ yatichäna?
11 Jesusajj discipulonakapar orasiñ yatichkäna ukhajja, akham sänwa: ‘Munañamajj alajjpachan luraspan’ sasa. ¿Kunatsa ukham sispachäna? 3 yatichäwinjja, kunjamsa Supayajj Jehová Dios contra saytʼäna uka toqetwa yateqtanjja. Supayajj Dios contra saytʼkäna uka qhepatjja, Dios contra saytʼir angelanakajja, mä arunjja, demonionakajj alajjpachankasipkänwa. Ukhamajj janiw taqenejj alajjpachan Diosan munañap lurapkänti. 10 yatichäwinwa Supayatsa demonionakapatsa jukʼamp yatjjatañäni.
12. Apocalipsis 12:10 qellqatanjja, ¿kuna pä toqetsa qhanañchistu?
12 Jesusajj Diosan Reinopan Reyit uttʼayaskani uka qhepatjja, Supay contraw nuwasini sasaw Biblian qhanañchäna (Apocalipsis 12:7-10 liytʼañataki). 10 versiculonjja pä toqenakatwa qhanañchistu. Maya, Jesucristow Diosan Reinopan apnaqañ qallti. Paya, Supayajj alajjpachat aka oraqer jaqoqanitänwa. Kunjamsa ukanakajj phoqasïna uka toqetwa jichhajj yatjjataskañäni.
13. Supayajj jaqoqanitäkäna ukhajja, ¿kunas alajjpachan pasäna?
13 Supayampi demonionakapampejj alajjpachat jaqoqanitäpkäna uka qhepatjja, Diosat jan jitheqtir angelanakajj walpun kusisipjjäna. Biblianjja siwa: “Alajjpachanakasa ukan jakirinakasa ¡kusisipjjam!” sasa (Apocalipsis 12:12). Alajjpachanjja taqeniw Diosan munañap lurjjapjje, ukatwa sumankañasa mayachtʼata jakasiñasa alajjpachan utj-jje.
14. Supayajj alajjpachat jaqoqanitäkäna uka qhepatjja, ¿kunas aka oraqen pasäna?
14 Aka oraqenjja janiw alajjpachanjam kusisiñajj utjkiti. Diablojj aka oraqeruw “saraqani”, “jukʼa tiemponikïtap yatisajja wali coleratawa”, ukatwa jaqenakajj kunayman jan waltʼäwinakan uñjasipjje (Apocalipsis 12:12). Supayajj wali coleratapuniwa. Jupajj alajjpachat jaqoqanitäjjewa, niyarakiw tʼunjatäjjani. Ukatwa aka oraqen jan walinaka, chʼajjwañanaka, tʼaqesiñanaka utjañapatakejj wal chʼamachasi.
15. ¿Kunas Diosan amtapajj aka oraqetakejja?
15 Diosan amtapajj pachpakïskiwa, jupajj perfecto jaqenakajj wiñayatak paraíso oraqen jakasipjjaspa ukwa muni (Salmo 37:29). Ukhamajj ¿kunjamsa Diosan Reinopajj uka amtap phoqasiñapatakejj yanaptʼani?
16, 17. ¿Kunsa Daniel 2:44 qellqatajj Diosan Reinopat qhanañchistu?
16 Daniel 2:44 qellqatajj siwa: “Uka reyinakan apnaqañapkamasti, alajjpachankiri Diosajj mä yaqha reino saytʼayarakini, uka reinosti janipuniw tukjatäkaniti ni apnaqatäkarakinisa yaqha markanakampejja, jan ukasti jupaw taqe yaqha reinonakarojj tukjani, wiñayan wiñayapaw uka reinojj utjarakini” sasa. ¿Kunsa uka profeciajj Diosan Reinopat yatichistu?
17 Maya, “reyinakan apnaqañapkamasti alajjpachankiri Diosajj mä yaqha reino saytʼayarakini” sasaw uka profeciajj sistu. Ukhamasti yaqha gobiernonakajj apnaqasipkani ukhaw Diosan Reinopajj apnaqañ qalltañapäna. Paya, Diosan Reinopajj wiñayans wiñayapatakiw apnaqani, janipuniw uka lantejj yaqha gobiernojj uttʼayaskaniti. Kimsa, Diosan Reinopampi akapach gobiernonakampejj guerraruw mantapjjani. Ukanjja Diosan Reinopaw atipjani, uka gobiernow oraqpach apnaqarakini. Ukhamatwa jaqenakajj mä suma gobiernonïpjjani.
18. ¿Diosan Reinopampi akapach gobiernonakampi nuwasipkani uka guerrajj kamsatasa?
18 Diosan Reinopampi akapach gobiernonakampejj guerrar mantapkani uka nayrajja, ¿kunas pasani? Demonionakajj ‘oraqpachankir reyinakaruw engañjapjjani. Ukhamat Taqe Chʼamani Diosan jachʼa urupan guerrajj apaskani ukar tantachthapiñataki’, uka guerrajj Armagedón satawa. Ukanwa oraqpachankir gobiernonakajj Diosan Reinop contra nuwasipjjani (Apocalipsis 16:14, 16; 10 qhanañchäwi uñjjattʼäta).
19, 20. ¿Kunatsa Diosan Reinopampi apnaqatäñ muntanjja?
19 ¿Kunatsa Diosan Reinopampi apnaqatäñ muntanjja? Kimsa toqet uk uñjañäni. Maya, juchararätas laykojja, taqeniw usunttansa jiwaraktansa. Ukampis Diosan Reinopajj apnaqjjani ukhajj wiñayatakiw jakañäni. Juan 3:16 qellqatanjj siwa: “Diosajj akapachar wal munatap laykuw mä sapa Yoqap churäna, ukhamat taqe khitinakatï jupar confiyapjjatap uñachtʼayapki ukanakajj jan jiwapjjañapataki, jan ukasti wiñay jakañ katoqapjjañapataki” sasa.
20 Paya, akapachanjja jan walinak lurir jaqenak taypinwa jaktanjja, ukatwa Jehová Diosan Reinop munaraktanjja. Jaqenakajj kʼarintasiri, engañjasiri ukhamäpjjewa, jan wali qʼañu lurañanakanwa sarnaqapjjaraki. Jiwasajj janiw jaqenakan jan wali luräwinakap chhaqtayksnati. Jupanakatï uka jan wali luräwinakap jan apanukupkani ukhajja, Jehová Diosajj Armagedonanwa jupanakarojj chhaqtayani (Salmo 37:10 liytʼañataki). Kimsa, akapachankir gobiernonakajj jan walinak chhaqtayañatakejj janiw chʼamanïpkiti, jupanakajj jaqenakar wal tʼaqesiyapjje, janiw kunsa cheqapar uñjapkiti. Jupanakajja janirakiw Diosar istʼapjjañapatakejj jaqenakar yanaptʼapkiti. Biblianjja siwa: ‘Jaqejj chʼamanïsajja jaqe masiparuw jan walinak luri’ sasa (Eclesiastés 8:9).
21. Diosan munañapajj aka oraqen lurasiñapatakejja, ¿kunjamsa Diosan Reinopajj yanaptʼani?
21 Armagedón qhepatjja, Diosan munañap lurasiñapatakiw Diosan Reinopajj aka oraqen yanaptʼani. Supayarusa demonionakaparusa chhaqtayaniwa (Apocalipsis 20:1-3). Tiempompejja janiw khitis usuntjjaniti ni jiwjjanisa. Jesusan jaqenak layku jiwatapatjja, Diosat jan jitheqtir taqe jaqenakaw Paraíso oraqen wiñayatak jakasjjapjjani (Apocalipsis 22:1-3; 21 qhanañchäwi uñjjattʼäta). Uka Reinorakiw Diosan sutip santot uñjasiñapatakis yanaptʼani, mä arunjja, Diosan gobiernopajj aka oraq apnaqjjani ukhajja, taqe jaqenakaw Jehová Diosan sutip jachʼañchapjjani.
¿KUNAPACHAS JESUSAJJ REYIT UTTʼAYATÄNA?
22. Jesusajj janiw aka oraqenkkäna ukhasa ni alajjpachar sarjjäna ukaratpachas Reyit uttʼayatäkänti sasajj ¿kunatsa sissna?
22 Jesusajj “Reinomajj jutpan” sasin Diosar mayisipjjañapatakiw discipulonakapar yatichäna. Ukhamajj Diosan gobiernopajj qhepatwa jutaskañapäna. Nayraqatjja, Jehová Diosajj gobiernoparuw sum uttʼayañapäna, Reyitsa Jesusaruw uttʼayañaparakïna. ¿Jesusajj alajjpachar sarjjäna ukhajja jankʼakiti reyit uttʼayatäpachäna? Janiwa, jupajj walja tiempow suyäna. Jesusajj jiwatat jaktayatäjjäna uka qhepatwa Pedrompi Pablompejj uka toqet sum qhanañchapjjäna, Salmo 110:1 qellqatankir profeciajj Jesusanwa phoqasi sasaw sapjjäna. Jehová Diosajj uka profecianjja akham sänwa: “Kupëjjajar qontʼasim, enemigonakamaru kayunakamampi takjjataykäma ukapachkama” sasa (Hechos 2:32-35; Hebreos 10:12, 13). Reyit uttʼayatäñatakejja, ¿qhawqha tiempos Jesusajj suyäna?
Diosan munañap phoqasiñapatakiw Diosan Reinopajj aka oraqen yanaptʼani.
23. 1) ¿Kunapachas Jesusajj Diosan gobiernopan Reyipjamajj apnaqañ qalltäna? 2) ¿Kuna toqetsa jutïr yatichäwin yatjjataskañäni?
23 Diosar taqe chuyma servir cristianonakajja, walja maranak nayraw 1914 marat parlapjjäna. Profeciarjamajja uka marajj jan armkañ maräniwa sasaw sapjjäna. 1914 marat aksarojj kunanakatï paskäna ukanakajja, kuntï uka cristianonakajj sapkäna ukajj cheqäskapunitap uñachtʼayistu. Jesusajj uka maranwa Reyit uttʼayatäna (Salmo 110:2; 22 qhanañchäwi uñjjattʼäta). Mä qhawqha tiempotjja, Supayajj alajjpachat aka oraqer jaqoqanitänwa, jichhasti ‘jukʼa tiemponikëjjewa’ (Apocalipsis 12:12). Uka tiemporojja “qhepa urunaka” sasaw Biblian uñtʼasi. Uka tiemponwa jichhajj jakasktanjja, uka toqetwa jutïr yatichäwin yatjjatañäni.


c: text/html

text:
115 sarnaqäwi: Uraqinkir machaq kusipacha
JACH’A quqanaka, suma panqaranaka, jach’a qullunaka ukanakaris akan utjixä. ¿Wali sumapunixay akaxa? Khä tarujar uñtam uka jisk’a waynitun amparapatwa manq’aski. Ukat leonanak uñtam ukat ch’uxña pampan sayasipki uka caballonak uñtarakma. ¿Ukham utjäwin qamasiñ munasmati?
Diosax janiw munkiti akapachan jaqix llakita sarnaqki ukham sarnaqañamxa, jan ukasti aka Uraqin mä suma huertan wiñayataki jakasisma uk munixa. Ukhamwa jakasxapxani machaq kusipachan siw Bibliaxa. ‘Diosax jupanakampïniwa. Janiw juk’ampi jiwañax utjxaniti, ni jachañasa, ni usuñasa. Nayrax utjkäna ukanakax tukusxaniwa’.
Jesusaw ukhamaptayani. ¿Kunapachas uk lurpachani uk yattati? Jïsa, kunapachatix aka Uraqit jan walinaka, taqi jan wali jaqinaka pichsxani ukapachaw phuqasini. Amtañäni, Jesusax uraqinkkasaxa taqi usut jaqiruw k’umaraptayäna, yaqhipanakxa jiwatatsa jaktayarakïnwa. Ukhamatwa uñacht’ayäna Diosan utt’ayat Apnaqirjamax kunanaksa aka Uraqin lurani ukanakxa.
¡Amuyt’asma, wali askipunïniw machaq kusipachankañaxa! Jesusampi, ukat jupan mä qhawqha ajllitanakampiwa alaxpachat apnaqanipxani. Taqi aka uraqinkirinakaruw sum uñjanipxani, wali kusisita sarnaqasipxañapatakiw yanapt’ani. Jiwasax kun lurapxañasasa Diosan machaq kusipachapan wiñay jakasiñasatakixa uk jichhax yatxatarakiñäni.
Apocalipsis 21:3, 4; 5:9, 10; 14:1-3.
Jiskt’äwinaka
- Biblian siski ukarjamaxa, ¿Uraqinkir Kusipachanxa kunanakas utjani?
- ¿Kusipachan kunjamaw jakasxapxani sis Bibliaxa?
- ¿Kunapachas Jesusax ukham kusipachaptayani?
- ¿Kunjamsa Diosan Apnaqäwipan Jesusax apnaqani uk uñacht’ayañatakix kunanaksa aka Uraqinkkasax luräna?
- Jesusampi ukat jupamp chika aka Uraqir alaxpachat apnaqirinakampixa, ¿kunsa lurapxani?
Yaqha jiskt’äwinakampi
- Liyt’añamawa Apocalipsis 5:9, 10.
Waranqa mara alaxpachat apnaqankistani uka apnaqirinakasa sacerdotenakasa jiwasarux sum uñjistani ukat khuyapt’ayistaniwa sasaxa, ¿kunatsa sapxsnaxa? (Efe. 4:20-24; 1 Ped. 1:7; 3:8; 5:6-10.)
- Liyt’añamawa Apocalipsis 14:1-3.
¿144.000 ajllitanakaxa parapan Awkipan sutipampi ukat Corderon sutipampi qillqt’atapxänwa siski uka arunakax kun sañsa munpacha? (1 Cor. 3:23; 2 Tim. 2:19; Apo. 3:12.)

robotstxt: allowed

filter: keep


text:
NAYRÏR JANAN PʼEQEÑCHÄWIPA
Jutïr urunakan kunas pasani uk ¿khitis yatispa?
Jutïr urunakajj kunjamänisa uk taqeniw yatiñ muntanjja, ukatwa familiasat llakisisajj akham jisktʼastanjja: “¿Wawanakajajj sumakit jakasipjjpachäni? ¿Aka Oraqejj tukjatapachäniti? Sum jakasiñatakejj ¿kun lurañas wakisispa?” sasa. Cheqas taqeniw ukanak yatiñ muntanjja, kuna laykutejj jan ajjsarasa sum jakasiñwa suytanjja. Jiwasatï kunas jutïrin pasani uk yatsna ukhajja, uka urunakatakiw sum wakichtʼassna.
Ukhamajj ¿kunas jutïr urunakan paspachäni? ¿Khitis uk yatispa? Kuntï jaqenakajj jutïrit arsuwayapki ukanakajj yaqhepajj phoqasiwa, ukampis jila partejj janiw phoqasiwaykiti. Cheqansa, Diosakiw kunas jutïrin pasani uk sum qhanañchaspa. Bibliajj akham siwa: “Nayaw taqe kunan tukusiñapsa, qalltatpach yatiyta, nayratpachrakwa kunatejj qhepat luraskani ukanaksa yatiytjja” sasa (Isaías 46:10). Ukhamajj ¿Diosan arsutanakapajj phoqaspachänti?
¿DIOSAN ARSUTANAKAPAJJ TAQPACHAT PHOQASJJE?
Diosajj arsuwayki uka profecianakatjja, ¿qawqhas phoqasiwayjje? ¿Kunatsa ukanakat yatjjatañajj wakisi? Mä yatjjatat jaqen (meteorólogo) arunakapatï sapür phoqasispa ukhajja, ¿qharürojj kunjam urünisa uk sistaspa uk istʼsnati? Jïsa, istʼsnawa. Ukhamajj Diosan profecianakapajj kunjamsa nayra maranakan sum phoqasiwayi uk yatsna ukhajja, kuntï jutïr urunakatak arsuwayki ukanak ¿janit yatiñ munkaraksna?
MÄ JACHʼA MARKAW TʼUNJAT UÑJASÏNA:
Wali chʼamani markan tʼunjasïwip mä jaqejj arsuspa, ukat ukajj phoqasispa ukhajja, wali muspharkañäspawa. Diosajj Nínive markajj tʼunjatäniwa sasaw mä profeta toqnam qhanañchäna (Sofonías 2:13-15). ¿Ukajj phoqaspachänti? ¿Nayra sarnaqäwit yatjjatirinakajj (historiador) kamsapjjpachasa? Khä 632 nayra pacha maraw uka profeciajj phoqasïna, ukhaw Babilonia ukat Media sat markankirinakajj Nínive marka contra nuwasipjjäna. Amuyatajja, profeciajj arsuskäna ukhatjja, 15 maranakaw pasjjäna. Nínive markat parlkasajj akham sasaw Diosajj säna: “Mä waña oraqer tukuya[täniwa]” sasa. Uka markajj wali jachʼäkchïnsa (518 kilómetros cuadrados), babilonionakampi medonakampejj jan kunakiw qʼal tukjapjjäna, janiw jupanakatak kuns jiltʼayapkänti. ¿Política toqet yatjjatiri mä jaqejj ukham sum phoqasir arunak arsuspänti?
“JUMA PATJJAROJJA JAQENAKAN CHʼAKHANAKAPWA NAKHANTAYAPJJANI”:
¿Khitis 300 maranak faltkipana, ‘mä jaqew altar patjjan jaqenakan chʼakhanakap nakhantayani’ ukat jupajj kuna sutinïnisa ukat altarajj kuna markankanisa uk saspa? Ukat uka arunakatï phoqasispa ukhajja, ¿janit uka profecía arsurejj wali uñtʼatäkaspa? Diosan mä serviripajja, ‘David chachat jutir wawanakapata, Josías sat sutini mä jaqew Betel markan mä altar patjjan jaqenakan chʼakhanakap nakhantayani’ sasin säna (1 Reyes 13:1, 2). Kimsa patak maranak qhepatwa David chachan wawanakapat jutiri mä reyejj apnaqañ qalltäna. Jupasti Josías satänwa, uka sutejj janiw uka tiempon uñtʼatäkänti. Ukampis kunjamtï jupat qhanañchaskänjja, “sepulcronakatjj apsuyänwa chʼakhanaka, ukatjja altaranwa nakhantayäna”, uka altarasti Betel markanwa jikjjatasïna (2 Reyes 23:14-16). Diosan jan yanaptʼatajj ¿maynejj uka profecía arsuspänti?
BABILONIA MARKAN TʼUNJÄWIPA:
Khiti chachas mä jachʼa marka tukjani, ukat kunjamsa uk lurani uk janïr uka chacha naskipan qhanañchaspa ukhajja, wali muspharkañäspawa. Cheqansa, Diosajj ukwa luräna. Ciro sat chachaw mä jachʼa markar tʼunjani, tʼaqhesiyat uñjasipki uka judionakarus qhespiyani ukat qollan templo wasitat saytʼayasiñapatakiw yanaptʼarakini sasaw Diosajj säna. Ukat uka markar mantañatakejj jawiran umanakapwa Ciro chachajj wañtʼayani, markan punkunakapasti janiw jistʼantatäkaniti sasaw Diosajj sarakïna (Isaías 44:27–45:2). ¿Uka arunakajj phoqaspachänti? Nayra sarnaqäwit yatjjatirinakajja, ‘uka markajj ukhamapuniw tʼunjat uñjasïna’ sasaw sapjje. Babilonia markar muyuntkäna uka jawiran umanakapwa Ciro chachan ejercitopajj maysar irpanuküna, mä arunjja, jawiran umapwa wañtʼayapjjäna. Ukatjja, Babilonia markan punkupajj janiw jistʼantatäkänti, ukatwa soldadonakajj uka punknäm mantapjjäna. Tiempompejja, judionakar qhespiyasaw Ciro chachajj Jerusalén markan jikjjataskäna uka templo wasitat saytʼayapjjañapatak jupanakar säna. Ukajj wali muspharkañapunïnwa, Ciro chachajj janiw judionakan Diosapar sirvkänti (Esdras 1:1-3). Diosakiw ukham profecía arsuspäna.
Kunjamsa Diosan arunakapajj phoqasïna uk kimsa toqetakwa jichhajj uñjawaytanjja. Cheqansa Diosan profecianakapajj waljaw phoqasiwayi, ukatwa israelitanakar pʼeqtʼiri Josué sat chachajj akham säna: “Diosasti taqe suma arunakapwa jumanakampi phoqhe, kunjämtï jupajj arsüna ukhama. Janiw kuna arunakapas jan phoqhasisajj pasawaykiti” sasa (Josué 23:1, 2, 14). Diosan arsutanakapa ukat profecianakap phoqasirïtapjja sumwa israelitanakajj yatipjjäna. ¿Kunatsa Diosan arsutanakapajj phoqasi? Jupajj janiw jaqenakjamäkiti. Uk yatiñajj jiwasar wal yanaptʼistu, kunattejj jutïr urunakan phoqaskani uka profecianakajj wiñayatakiw taqenir yanaptʼistani.
DIOSAN ARSUTAPAMPI JAQEN ARSUTAPAMPEJJ ¿PACHPAKÏPACHATI?
Jaqenakajj kunas jutïrin pasani ukjja, cientificonakan yatjjatataparjama, yaqha jaqenakan sarnaqäwinakaparjama ukat yaqha ukhamanak toqew yatjjatapjje. Ukjjarusti arsutanakapajj phoqasiniti janicha uk uñjañatakejj ukhamakiw suyapjje (Proverbios 27:1).
Jaqenakat sipansa, Diosajj taqe kunwa sum yati. Jaqenakajj kunjam lurtʼatäpjjesa ukat kunas chuymapan utji uksa yatirakiwa. Ukhamajja, Jupatï munaspa ukhajja, kunjamsa jaqenakasa markanakasa sarnaqapjjani ukjja yatiyaspawa. Maysa toqetjja, amtap phoqasiñapatakiw Diosajj munañaparjam kuns mayjtʼayaspa. Jupajj akham siwa: ‘Lakajjat mistkis uka arunakajj janiw nayan ukarojj chʼusaki kuttankaniti, jan ukasti kuntï nayajj siskta ukajj phoqasipuniniwa’ sasa (Isaías 55:11). Cheqansa, Diosan profecianakapajj yatiyäwinaka, jan ukajj qhanañchäwinakawa. Ukat Jupaw taqe ukanak phoqasiyarakini.
¿KUNJAMSA JUTÏRIN JAKASIÑÄNI?
¿Kunsa jutïr urunakat suysna? Amuytʼañataki, mä jachʼa thaya jutaskatap yatsna ukhajja, jankʼakiw uka thayat jarkʼaqasiñatak wakichtʼassna. Biblian utjki uka profecianakan phoqasiñapatakejj wakichasiñasarakiwa. Diosajj walja profecianakwa jutïr urunakatak arsuwayi, ukajj janiw yatjjatat jaqenakan arsutanakapjamäkiti. (“ Diosajj jutïr urunakat kamsisa” siski uka recuadro uñjjattʼäta.)
Jaqenakajj kunjamsa jakasipjjani ukjja, Biblian utji uka profecianakaw sum qhanañchtʼistu. Diosajj Jupa pachpat akham siwa: “Nayaw taqe kunan tukusiñapsa, qalltatpach yatiyta, nayratpachrakwa kunatejj qhepat luraskani ukanaksa yatiytjja. Nayasti sistwa: ‘Amtatanakajjajj phoqhasipuniniwa; taqe kuntejj amtkta ukanakjja lurapunïwa’” sasa (Isaías 46:10). Jumasa familiamasa jutïr urunakanjja sumwa jakasipjjasma. Uka toqet Bibliajj kamsisa uk sum yatiñatakejj Jehová Diosan Qhanañchirinakaparuw jisktʼasma. Jupanakajj jutïr urunakat yatiñatakejj janiw ajayunakaru jan ukajj yaqha ukhamanakar jisktʼasipkiti, jan ukasti Bibliatwa sum yatjjatapjje. Ukat kunsa Diosajj jutïrin lurani ukwa jumar qhanañchapjjeristam. ▪


text:
5 sarnaqäwi: Ch’ama tukuñan qalltapa
EDÉN huertat alisnukutäxasinxa, Adanampi Evampix walja jan walt’äwinakanïpxänwa janiw sum jakasxapxänti. Manq’añatakisa wal irnaqapxañapäna. Suma quqanakat sipansa ch’aphinakampi jan wali quranakampikiw jilantxäna. Diosaru jan ist’asinwa ukhaman uñjasipxäna, ukat janiw Diosan munasitanakapäxapxänti.
Ukatxa, Adanampi Evampixa jiwañ qalltxapxäna. Amtañäni: Diosax janiw aka mä quqat manq’apxätat sarakïnsä. Jïsa, uka achu manq’antapkäna ukürpachaw jiwañ qalltxapxäna. ¡Diosar jan ist’asaxa jan walpun lurapxatayna!
Edén huertat alisnukutäxapxäna uka qhipatwa Adanampi Evampixa wawanïsipkäna. Ukhamasti wawanakapaxa chuymankiptasin jiwapxañaparakïnwa.
Jehová Diosarutï Adanampi Evampix ist’apxasapänxa, kusisitaw jupanakas wawanakapas jakasipxasapäna. Wiñayatakiw aka Uraqin kusisita qamasipxasapäna. Janiw khitis chuymaniptañapäkänti, usuntañapäkänsa ni jiwañapäkarakïnsa.
Kusisit jakasiñaswa Diosax muni, jutïrin ukham kusisitaw jaqix jakasxani siw Diosaxa. Janiw Uraqiki ukham sumäkaniti, jan ukasti jaqinakasa jan usuntasa k’umarakiw sarnaqasipxani. Taqinisa maynit maynikamaw munasipxani ukat Diosarus munasipxarakiniwa.
Evaxa janiw Diosampix sum apasxänti. Ukatwa jupatakix ususiñasa ch’amäxänxa. Wal t’aqhisïna. Jïsa, Jehová Diosar jan ist’asaw ukham t’aqhisiñaru purt’asiwayi, ¿janich ukhamäki?
Adanampi Evampixa walja wawanakanipxänwa. Nayrïr wawapaxa Caín satänwa. Cainan sullkapasti Abel satarakïnwa. ¿Kuns jupanakax lurapxatayna uk yattati?
Génesis 3:16-23; 4:1, 2; Apocalipsis 21:3, 4.
Jiskt’äwinaka
- ¿Edén huertat alisnukutäxän ukhaxa kunjamsa Adanampi Evampix jakxapxänxa?
- ¿Kunas Adanampi Evampirux pasxäna ukat kunatsa?
- ¿Kunatsa Adanampi Evampin wawanakapax chuymankiptasin jiwxapxañanakapäna?
- Adanampi Evampitï Jehová Diosar ist’apxasapänxa, ¿jupanakas wawanakapas kunjamsa jakasipxasapäna?
- ¿Evax Diosar jan ist’asaxa kunjamsa t’aqhisïna?
- ¿Adanampi Evampin nayrïr pä wawapax kamsatäpxänsa?
- ¿Aka dibujon maynïr wawanakax khitinakäpachasa?
Yaqha jiskt’äwinakampi
- Liyt’añamawa Génesis 3:16-23 ukat 4:1, 2.
Uraqix maldecitäna ukatxa, ¿kunjamsa Adanax jakxäna? (Gén. 3:17-19; Rom. 8:20, 22.)
¿Kunatsa “jakiri” sañ muniri Eva sutix jupatakjamänxa? (Gén. 3:20.)
¿Adanampi Evampix juchachasipkän ukhasa kunjamsa Jehová Diosax yanapt’äna? (Gén. 3:7, 21.)
- Liyt’añamawa Apocalipsis 21:3, 4.
¿Kuna jan walinakatï “nayrax utjkäna” ukanakatxa kawkïrinak chhaqtañapsa munsna?


text:
Aru
Aru:
- Aymara arun sapa maynin arsut aru (kastilla aru: palabra).
- Maya jach’a suyu jaqinakana arupa (kastilla aru: idioma, lengua).
Mä arux mä laxra aruwa. Aka aru tuqiw taqimpis naynit maynikamax aruskiptana. Arux wali askiw jaqinakatakix ukjamaraki mä suyutakisa. Jan arumpix wali ch'amaspaw amuyunak amuykipañaxa, ukjamarak amuyunak qhanstayañasa. Ukjamipansti, nä 6 waranqha jila arunakarakiwa uraqpachanxa utajarakitayna. Ukax sañ muniwa: nä ukja arunakampirakiwa "uma" "qala" "uywa" sasax jisna. Ujamipanrakwa, yaqha arunakas ist'asiraki, ukatpi khaysa China markankirinakax Chinu aru arusipxi, Japunisa markankirinakax Japunis parlasipxi, Qhichwa markanakasti qhichrak parlasipxi, jiwasa Aymaranakaxa aymarawa parlasipxtana. Ukjamatwa sapa markas arun aruni.
Arunaka
- aymar
- alimana
- pharancisa
- japunisaka
- chinu
- kastilla
- navaxu
- näwatl
- qhichwa
- waranï
- inlis
- suasï
- albaña
- nurueka
- rusi


text:
10 YATICHÄWI
Jesusajj istʼasiripunïnwa
¿Tatamar mamamar istʼañajj chʼamati?... Awisajj chʼamäspawa. Ukampis Jesusajj Jehová Diosarusa ukat tatap mamaparusa istʼapunïnwa, ¿uk yatiyätati?... Tatamar mamamar istʼañatakejj Jupat yateqasiñamawa. Jichhajj Jesusat jukʼamp yatjjataskakiñäni.
Jesusajj janïr aka Oraqer jutkasajja, Jehová Dios Awkipampiw alajjpachan jakasïna. Ukat aka Oraqenkäna ukhasti, Joseyampi Mariampiw jakasirakïna, jupanakaw tatap mamapäna. ¿Kunjamatsa Jesusajj aka Oraqer jutpachäna?...
Jehová Diosaw aka Oraqen jakañapatakejj Marian purakapar Jesusan jakäwip usküna. Llätunka phajjsinakaw Jesusajj Marian purakapan jilsüna, kunjamtï taqe wawanakajj jilsupki ukhama. Ukhamatwa Mariasa ukat José esposopas Jesusar uywañ qalltapjjäna.
Jesusan familiapajj Pascua fiesta amtiriw Jerusalenar saräna, ukanwa qawqsa Jesusajj Jehová Diosar munasïna uk uñachtʼayäna. Ukhajj 12 maranikïskänwa. Utar kuttʼasipkäna ukhaw Joseyampi Mariampejj Jesusan chhaqatäjjatap amuyasipjjäna. ¿Kawkinkpachänsa?...
¿Kunarus Jesusajj templor saräna?
Tatapamp mamapampejj jankʼakiw Jesusar thaqher Jerusalenar kuttʼapjjäna. Kimsa urunak thaqhasajj janipuniw jikjjatapkänti. ¡Wal llakisipjjäna! Ukampis jupajj templonkaskänwa. ¿Kunatsa Jesusajj ukankpachäna?... Jehová Dios Awkipat jukʼamp yateqañataki. Jesusajj Awkipar wal munasïna ukat kunjamsa Jupar kusisiyaspa ukwa yateqañ munäna. Jilïrëjjan ukhasa, alajjpachankir Awkiparojj istʼaskakïnwa. Awisajj chʼamäkchïnsa ukat tʼaqhesiñap wakiskchïna ukhasa, Jesusajj Awkipar istʼapunirïnwa. ¿Joseyarusa Mariyarusa ukhamarakit istʼpachäna?... ‘Istʼapunirïnwa’ siw Biblianjja.
¿Kunsa Jesusan sarnaqäwipat yateqsna?... Awk taykar istʼañajja, awisajj chʼamäspawa, ukampis istʼañasapuniwa. ¿Jumajj tatamar mamamaru istʼarakïtati?...


text:
Presentaciones años anteriores
Llamamos 'Presentaciones' a las relaciones de sucesos que acontecen en la Región Cajamarca señalando la sección correspondiente donde se hace la publicación con el objeto de facilitar la búsqueda al cibernauta.
2017: Enero Febrero Marzo Mayo Junio Julio Agosto Setiembre
2016: Enero Febrero Marzo Abril Mayo Junio Julio Agosto Setiembre Octubre Noviembre Diciembre
2015: Enero Febrero Marzo Abril Mayo Junio Julio Agosto Setiembre Octubre Noviembre Diciembre
2014: Enero Febrero Marzo Abril Mayo Junio Julio Agosto Setiembre Octubre Noviembre Diciembre
2013: Enero Febrero Marzo Abril Mayo Junio Julio Agosto Setiembre Octubre Noviembre Diciembre
2012: Enero Febrero Marzo Abril Mayo Junio Julio Agosto Setiembre Octubre Noviembre Diciembre
2011: Enero Febrero Marzo Abril Mayo Junio Julio Agosto Setiembre Octubre Noviembre Diciembre
2010: Enero Febrero Marzo Abril Mayo Junio Julio Agosto Setiembre Octubre Noviembre Diciembre
2009: ENERO FEBRERO MARZO ABRIL MAYO JUNIO JULIO AGOSTO SETIEMBRE OCTUBRE NOVIEMBRE DICIEMBRE
2008: Enero Febrero Marzo Abril Mayo Junio Julio Agosto Setiembre Octubre Noviembre Diciembre
2007: Anuario 2007 Este año, de inicio, CaSu tenía otra estructura que se concentra en este anuario.
Ir a Presentaciones


text:
Qhanañchäwinaka
1) JEHOVÁ
Diosajj Jehová satawa. Uka sutejj “Jupaw taqe kunsa utjayi” sañwa munaspa. Jehová Diosajj taqe chʼamani Diosawa, taqe kunas jupan luratarakiwa. Kuntï lurañ amtki ukanak lurañatakis chʼamanirakiwa.
Diosan sutipajj Hebreo arun pusi letranakampi qellqatänwa. Aymara arunsti uka pusi letranakajj YHWH jan ukajj JHVH letranakampiw qellqasispa. Hebreo arut nayra qellqatanakanjja, Diosan sutipajj niya 7.000 kutiw uñsti. Oraqpachanjja jaqenakajj mayj mayjwa Jehová sut qellqapjje arsupjjaraki.
2) BIBLIAJJ “DIOSAN AMUYTʼAYATAWA”
Bibliajj Diosan qellqayatawa, jupaw walja jaqenakampi qellqayäna. Mä jefes secretariopar carta qellqarapita sasin siskaspa ukhamawa. Secretariojj jefepan arunakap cartan qellqe, ukhamajj uka cartajj jefenkiwa. Diosajj espíritu santopampi yanaptʼasaw jaqenakarojj amtanakap Bibliar qellqayäna. Diosan espíritu santopajj kunaymanitwa Biblia qellqerinakar yanaptʼäna, awisajj visionanaka jan ukajj samkanak taypiw Diosan amtanakap yatiyäna, ukhamat Bibliar qellqapjjañapataki.
3) BIBLIAN SUMA YATICHÄWINAKAPA
Biblian suma yatichäwinakapajja (principios), Biblian cheqa yatichäwinakapwa qhanañchi. Biblian utjki uka suma yatichäwinakat amuytʼañäni, maynïrejj siwa: “Jumanakatejj jan wali jaqenakampi chikachasipjjätajja, kuna suma luräwinaktï lurasipkta ukjja armasjjapjjätawa” sasa. Jan wali jaqenakampi chikachasiñajj jan waliruw purtʼasiyistaspa ukwa uka suma yatichäwejj yatichistu (1 Corintios 15:33). “Kuntï maynejj phawki, ukrakwa apthapini” siski uka suma yatichäwisti, kuntï maynejj lurki ukarjamaw walinsa jan walinsa uñjasini ukwa yaticharakistu (Gálatas 6:7).
4) PROFECIANAKA
Mä profeciajj Diosan amuytʼayat mä yatiyäwi, ukasti Diosan munañapat mä qhanañchäwiwa jan ukajj mä yatiyäwiwa. Mä profeciajj sum sarnaqañjjatwa yatichaspa, jan ukajj Diosan mä mandatopata, mä juchañchäwipata jan ukajj kunas jutïrin pasani uka toqetwa parlarakispa. Biblian walja profecianakapaw phoqasjje.
5) MESIASAT PARLIR PROFECIANAKA
Mesiasat parlir walja profecianakajj Jesusaruw phoqasïna. Ukatakejj “ Mesiasat parlir profecianaka” siski uka recuadro uñjjattʼam.
▸ 2 yatichäwi, 17 párrafo, qhanañchäwi
6) JEHOVÁ DIOSAN AKA ORAQETAK AMTAPA
Jehová Diosajj aka oraq mä suma paraisöñapatakiw luräna, jupar istʼir jaqenakajj ukan jakasipjjaspa uk munäna. Diosan uka amtapajj pachpakïskiwa, niyaw jan walinak aka oraqet chhaqtayjjani, servirinakaparojj wiñay jakañwa churarakini.
7) DIABLO, SUPAYA
Dios contra saytʼaskäna uka angelaw Supaya satajja. Uka sutejj “kutkatasiri” sañwa muni, Jehová Dios contra saytʼasitap laykuw uka sutimpi uñtʼasi. Juparojj Diablo sasaw uñtʼasiraki, ukajj “kʼarintiri” sañwa muni. Diosat kʼarinaka parlatap layku ukhamarak jaqenakar engañjatap laykuw uka sutimp uñtʼasiraki.
8) ANGELANAKA
Jehová Diosajja janïr aka oraq lurkäna ukhaw angelanakar luräna. Jupanakajj alajjpachan jakasiñataki luratäpjjewa. Walja waranqa waranq angelanakaw utji (Daniel 7:10). Angelanakajj sapa mayniw sutinïpjje, may maya chuymanïpjjarakiwa. Jupanakajj wali humilde chuymanïpjjewa, janiw adorayasiñ munapkiti, jilapartejj janirakiw sutinakapsa yatiyañ munapkiti. Jupanak taypinjja jilïrinakaw utji, walja lurañanakanïpjjarakiwa, yaqhepanakajj Jehová Diosan tronop nayraqatan servipjje, yaqhanakasti yatiyirinakäpjjewa, yaqhepanakajj Jehová Diosan oraqenkir servirinakaparuw yanapapjje, yaqhepasti Diosan juicionakap phoqasiyapjje, yaqhepajj suma yatiyäwinakat yatiyasiski ukaruw yanaptʼapjjaraki (Salmo 34:7; Apocalipsis 14:6; 22:8, 9). Jutïrinjja jupanakaw Jesusarojj Armagedón guerran nuwasiñanjja yanaptʼapjjani (Apocalipsis 16:14, 16; 19:14, 15).
9) JUCHA
Taqe kunanakatï Jehová Dios conträki, munañap conträki ukanakajj juchawa. Sañäni, chuyma manqhan jan walinak munañasa, jan walinak lupʼiñasa, jan walinak lurañasa juchawa. Juchajj janiw Diosamp sum apasiñatak yanaptʼkistuti, ukatwa Jehová Diosajj leyinaka, suma yatichäwinaka churistu. Ukaw juchanak amanut jan lurañatak yanaptʼistu. Qalltanjja Diosajj wali sumwa taqe kuns luräna, ukampis Adanampi Evampejj Diosar jan istʼañwa ajllipjjäna, ukhamatwa juchar purtʼasipjjäna, janiw perfecto jaqëjjapjjänti. Jupanakajj chuymankipstasaw jiwjjapjjäna. Ukatwa wawanakapjamajj chuymankipstasin jiwaraktanjja.
10) ARMAGEDÓN
Armagedonajj Diosan guerrapawa, ukanwa Diosajj Supayan apnaqata akapacharusa, jan wali lurir jaqenakarusa chhaqtayjjani.
11) DIOSAN REINOPA
Diosan Reinopajj alajjpachan uttʼayata mä gobiernowa. Jesucristow Diosan Reinopan reyit apnaqjje. Jutïrinjja Jehová Diosajj Reinop taypiw taqe jan walinak aka oraqet chhaqtayjjani. Uka Reinow aka oraq apnaqarakini.
12) JESUCRISTO
Jehová Diosajj Jesusaruw nayraqat luräna. Diosaw Jesusarojj aka oraqer khitanïna, ukhamat taqe jaqenak layku jiwañapataki. Jesusar jiwayapkäna uka qhepatjja, Jehová Diosaw Jesusar jaktayjjäna. Jichhajja Diosan Reinopanwa Jesusajj reyit apnaqjje.
13) 70 SEMANANAKAT PARLIR PROFECÍA
Biblianjja kunapachas Mesiasajj jutañapäna uk sumwa qhanañchjjäna. Mesiasajja 69 semananak tukuyaruw uñstañapäna. Uka 69 semananakajja 455 (a.C.) marat qalltasajj 29 (d.C.) maranwa tukuyäna.
¿Kunatsa 69 semananakajj 29 (d.C.) maranwa tukuyäna sissna? 69 semananakajj 455 (a.C.) maranwa qalltäna. Nehemiasajj uka maranwa Jerusalenar purïna, ukhamat uka marka wasitat saytʼayañataki (Daniel 9:25; Nehemías 2:1, 5-8). Kunjamatï docena arojj 12 numerot amuytʼaykistojja, ukhamarakiw semana arojj 7 numerot amuytʼayistu. 69 semananakat parlir profeciajja, janiw 7 urunakani semanat parlkiti, jan ukasti 7 maranakatwa parli. Bibliarjamajja ‘mä urojj mä maramp’ sasiwa (Números 14:34; Ezequiel 4:6). Ukhamajja sapa semanajj 7 maranakawa, 69 semananakasti 483 maranakäspawa (69 x 7). 455 (a.C.) marat 29 (d.C.) marakamajja, 483 maranakawa. Jesusajj 29 maranwa bautisasïna, ukhamatwa Mesiasar tuküna (Lucas 3:1, 2, 21, 22).
Uka pachpa profecianjja mä semanampitwa parlaraki, mä arunjja yaqha paqallqo maranakampitwa parli. Uka profeciarjamajja, uka semananwa, mä arunjja 33 (d.C.) maranwa Mesiasajj jiwayatäñapäna. 36 (d.C.) mara qalltatjja, Diosan Reinopat suma yatiyäwinakajj janiw judionakarukejj yatiyasjjañapäkänti, jan ukasti taqe markankir jaqenakaruw yatiyasjjañapäna (Daniel 9:24-27).
14) TRINIDAD KʼARI YATICHÄWI
Jehová Diosaw taqe kun Lurirejja, jupaw Jesusarojj taqe kunanakat sipansa nayraqat luräna sasaw Bibliajj yatichi (Colosenses 1:15, 16). Jesusajj janiw Taqe Chʼamani Diosäkiti. Diosampejj pachpakïkaspas ukham janipuniw kunapachas Jesusajj yatichkänti, antisas akham sänwa: ‘Alajjpachankir Awkejj nayat sipansa jilïriwa’ sasa (Juan 14:28; 1 Corintios 15:28). Yaqhep kʼari religionanakajja, Diosajj Trinidadawa sasaw yatichapjje. Diosajj kimsa diosanakat mayar apthapitäkaspas ukham amuyapjje: Awkimpi, Yoqampi, espíritu santompejj mayakïpjjewa sasaw sapjje. Ukampis trinidad arojj janiw Biblian uñstkiti, uka yatichäwejj janiw Bibliarjamäkiti.
Espíritu santojj Diosan jan uñjkañ chʼamapawa, uka chʼamampiw Diosajj amtanakap phoqasiyi. Sañäni, nayrïr cristianonakajj taqeniw “espíritu santompi phoqtʼatäpjjäna”. Jehová Diosajj akham sänwa: “Kunayman jaqenakjjaruw nayajj espíritu santojat warjjatanëjja” sasa (Hechos 2:1-4, 17).
15) CRUZ
¿Kunatsa cristianonakajj Diosar cruzampi jan adorapki?
Cruzajj walja tiempow kʼari religionanakan apnaqasi. Jesusajj aka oraqer janïr jutkäna uka nayraw jaqenakajj Pachamamar adorañataki, walja wawanakanïñataki cruz apnaqapjjerïna. Ukampis cristianonakajja, Jesusajj jiwjjäna ukhat 300 maranakkamajj janiw cruz apnaqapkänti. Uka qhepatwa, Roma marka apnaqer Constantino emperadorajj cruz apnaqapjjañamawa sasin cristianonakar säna. Cruzat yatichasaw Diosar jan serviri jaqenakarojj iglesiar sarapjjañapatak chʼamañchapjjäna. Ukampis Jesusajj janiw mä cruzan jiwkänti. Mä libronjja, “Jesusajj aka oraqer janïr jutkäna ukhaw cruzajj apnaqasjjäna, Cristor jan uñtʼir jaqenakas apnaqapjjarakïnwa” sasaw qhanañchi.
Kunjamtï yateqktanjja, Jesusajj janiw mä cruzan jiwkänti. Cruz arojj yaqhep Biblianakan uñstki ukhajja, nayra qellqatanakarjamajj “lawa” (poste) jan ukajj “árbol” sañwa muni. Griego arut nayra qellqatanakanjja (Nuevo Testamento) cruz arojj janiw mä cheqansa uñstkiti sasaw mä libron qhanañchi. Ukhamasti Jesusajj janiw mä cruzan jiwkänti, jan ukasti mä lawar chʼakkatataw jiwäna.
Jehová Diosajj janiw idolonakaru adorañas munkiti, janirakiw cruz apnaqañassa ni cruz seqesiñassa munkiti (Éxodo 20:4, 5; 1 Corintios 10:14).
16) JESUSAN JIWATAP AMTAÑA
Jesusajja, jiwataj amtapjjätawa sasaw arkirinakapar säna. Ukatwa arkirinakapajj 14 de nisán urun Jesusan jiwatap sapa mara amtapjje. Israelitanakajj uka urunwa Pascua fiesta amtapjjarakirïna. Jesusan jiwatap amtaski uka urunjja, tʼantʼampi vinompiw Jesusan jiwatap amtir jutirinakarojj pasayasi. Tʼantʼajja Jesusan cuerpopampi sasiwa, vinosti Jesusan wilapampi sasirakiwa. Uka tʼantʼsa vinsa khitinakatï alajjpachat Jesusamp chika apnaqanipkani ukanakakiw manqʼapjjaspa umapjjarakispa. Khitinakatï aka oraqen wiñayatak jakapkani ukanakasti, Jesusan jiwatap amtir sarapjjarakiwa, ukampis janiw ukanjja tʼantʼa manqʼapkiti ni vinsa umapkarakiti.
17) ALMA
Hebreo ukhamarak Griego arunakat alma sasin jaqokipaski uka arojja, 1) jaqenakata, 2) animalanakata, jan ukajj 3) jaqenakana ukhamarak animalanakan jakañapatwa parli. Ukanakat mä qhawqha jichhajj yatjjatañäni:
Jaqenaka. ‘Noé chachan urunakapanjja mä qhawqha jaqenakawa, mä arunjja kimsaqallqo jaqenakaw [jan ukajj “almanakaw”, qhanañchäwi] uma taypi salvatäpjjäna’ (1 Pedro 3:20). Uka qellqatan almanaka sasinjja, jaqenakatwa parlaski. Uka jaqenakajj Noé, warmipa, kimsa yoqanakapa, warminakapa ukanakäpjjewa.
Animalanaka. “Ukjjarojj Diosajj sarakïnwa: Umanjja taqe casta animalanak [jan ukajja, almanak] utjpan, ukhamarak oraqenjja altoqata thoqnaqeri jamachʼinakas utjarakpan” sasa. Ukjjarusti Diosajj sarakïnwa: “Aka oraqenjja taqe casta animalanak [jan ukajja, almanak] utjpan: uywañ animalanaka, ukhamaraki pampankir animalanakasa, ukhamaraki oraqenjam qatatnaqtir animalanakasa. Ukatsti ukhampuniw lurasïna” sasa (Génesis 1:20, 24).
Jaqenakana ukhamarak animalanakan jakañapa. Diosajj Moisesar akham sänwa: “Jumaru [mä arunjja, almam] jiwayañ munirinakajja taqeniw jiwatäjjapjje” sasa (Éxodo 4:19). Jesusajja aka oraqenkkäna ukhajj akham sänwa: “Suma awatirejj nayätwa. Suma awatirejj ovejanak laykuw jakañap [jan ukajja, “almap”, qhanañchäwi] churaraki” sasa (Juan 10:11).
Biblian taqe almampiw kuns lurañasa siski ukhajja, taqe chuyma jan ukajj taqe jakañampi luraña sañ muni (Deuteronomio 6:5; Mateo 22:37). Alma arojja, kuntï mä jakirejj wal munki uk uñachtʼayañatakiw apnaqasirakispa. Ukatsti mä jiwat jaqeta jan ukajj mä jiwat cuerpot parlañatakiw aytasirakispa (Números 6:6; Proverbios 23:2; Isaías 56:11; Hageo 2:13).
18) ESPÍRITU
Hebreo ukhamarak griego arunakat “espíritu” sasin jaqokipaski uka arojja, kunayman toqet parlañatakiw apnaqasi, ukampis jilpachajj kunatï jaqenakatak jan uñjkañäki ukanakat parlañatakiw apnaqasi. Sañäni, thaya, samana ukanakäspawa. Alajjpachan jakirinakata, Diosan chʼamapata jan ukajj espíritu santot parlañatakiw apnaqasiraki. Ukampis mä jiwat jaqen espiritupajj yaqha cheqansa jakaskaspa ukham janiw Bibliajj yatichkiti (Éxodo 35:21; Salmo 104:29; Mateo 12:43; Lucas 11:13).
19) GEHENA
Jerusalén marka jakʼan mä vallejj utjkäna uka valleruw Gehena sutimpi uñtʼasïna. Ukanjja basuraw phichantasirïna. Ukampis uywanakasa jaqenakas jakkirpachaw Gehenan nakhantayatäna tʼaqesiyatäna sañatakejj janiw kuna qellqatas utjkiti. Ukhamasti Gehenajj janiw jaqenakan almanakap ninampi wiñay tʼaqesiyañatak mä jan uñjkañ lugaräkiti. Jesusajja Gehenat parlasajj wiñayatak jiwañatwa parlaskäna (Mateo 5:22; 10:28).
20) PADRENUESTRO ORACIONA
Uka oracionjja, Jesusaw discipulonakapar yatichäna. Padrenuestro oracionajj kunjamsa Diosar mayisiñasa ukwa yatichistu. Akham sasaw mayisipjjäta sasaw Jesusajj säna:
“Sutimajj jachʼañchatäpan”
Ukham sasinjja, Jehová Diosan sutipajj santot uñjatäñapatakiw mayisktanjja. Mä arunjja, taqe kʼarinakat qʼomachatäñapatakiw mayisktanjja. Ukhamat alajjpachansa aka oraqensa taqeni Jehová Diosan sutip respetompi uñjapjjañapataki.
“Reinomajj jutpan”
Ukham sasinjja, Diosan Reinopajj Supayan apnaqat aka jan wali pacha tʼunjañapataki, uka Reinojj aka oraq apnaqasin mä suma paraisor tukuyañapatakiw mayisktanjja.
“Munañamajj [...] aka oraqens luraspan”
Ukham sasinjja, Diosan amtapajj aka oraqena phoqasiñapatakiw mayisktanjja. Ukhamat Diosar istʼiri jaqenakajj paraison jan juchani jakasipjjañapataki, kunjamtï Diosajj qalltan munkäna ukhama.
21) JUCHAT KUTSUYAÑA
Jehová Diosaw jaqenakarojj juchampita jiwañampit kutsuyistu. Diosar jan istʼasajja, Adán nayrïr chachajj wiñay jakañ aptʼasïna, Diosampis janirakiw sum apasjjänti. Juchampit jiwañampit kutsuyatäñatakisa, Diosampi wasitat sum apasjjañatakisa mä precio pagañaw munasïna. Ukatwa Diosajj Yoqapar aka oraqer khitanïna, ukhamat taqe jucharar jaqenak layku jiwañapataki. Jesusan jiwatap laykuw jaqenakajj jutïrin wiñay jakañ katoqañäni, jan juchanis jakasjjarakiñäni.
22) ¿KUNATSA 1914 MARAJJ WALI WAKISKIR MARAJJA?
Daniel 4 capitulon qellqatäki uka profeciajja, Diosan Reinopajj 1914 maranwa uttʼayasi sasaw qhanañchi.
Profecía: Jehová Diosajj mä samkanwa Nabucodonosor reyirojj mä profecía yatiyäna. Uka samkanjja, mä jachʼa arbolaw khuchunukutäna, ‘paqallqo maranak’ jan jiltañapatakejj hierrota, bronceta lurat cadenanakampi muyuntayatänwa. Paqallqo maranak pasatatsti wasitampiw arbolajj jiltarakïna (Daniel 4:1, 10-16).
¿Uka profeciajj kamsañsa muni? Arbolajj Diosan gobiernopampi sasiwa. Jehová Diosajj walja maranakaw Jerusalén markanjja reyinak uttʼayäna, ukhamat Israel marka apnaqapjjañapataki (1 Crónicas 29:23). Ukampis uka reyinakajj Diosat jitheqtapjjänwa, ukatwa jupanakajj jan apnaqjjapjjänti. Jerusalenajj 607 (a.C.) maranwa tʼunjatäna, uka maratwa ‘paqallqo maranak’ jakhuñajj qalltasïna (2 Reyes 25:1, 8-10; Ezequiel 21:25-27). Jesusajj akham sänwa: “Jerusalén markasti, yaqha markanakan taksutäniwa, yaqha markanakar churat tiemponakajj phoqasjjani ukapachkama” sasa. Ukham sasinjja, Jesusajj ‘paqallqo maranakatwa’ parlaskäna (Lucas 21:24). Ukhamajja ‘paqallqo maranakajj’ janiw Jesusajj aka oraqenkkäna ukhajj tukuykänti. Jehová Diosajja, ‘paqallqo maranakajj’ tukuyjjani ukhaw mä Rey uttʼayäjja sasaw säna. Uka Reyiw Diosan taqe servirinakapatakejj walja bendicionanak apanini (Lucas 1:30-33).
Qhawqha tiempos ‘paqallqo maranakajja’: Uka ‘paqallqo maranakajja’, 2.520 maranaka sañ muni. Jiwasatï 2.520 maranak 607 (a.C) marat jakhuñ qalltañäni ukhajja, 1914 mararuw puriñäni. Mesiasarojja, mä arunjja Jesusarojja, uka maranwa Jehová Diosajj Reinopan Reyita alajjpachan uttʼayäna.
¿Kawkitsa 2.520 número apstanjja? Biblianjja, kimsa tiempo chikatanejja (kimsa mara chikatani) 1.260 urunakawa sasaw qhanañchi (Apocalipsis 12:6, 14). Ukhamasti ‘paqallqo maranakajj’ pä ukhäspawa, mä arunjja 2.520 urunakawa. Biblian profecianakaparjamajja, ‘mä urojj mä marampi’ sasiwa, ukhamasti 2.520 urunakajj 2.520 maranakäspawa (Números 14:34; Ezequiel 4:6).
23) MIGUEL ARCÁNGEL
Arcángel sutejja “angelanakan jilïripa” sañwa muni. Biblianjja mä arcangelatak parli, uka arcangelarojj Miguel sutimpiw uñtʼasi (Daniel 12:1; Judas 9).
Miguelajja, Diosat jan jitheqtir angelanakan jilïripawa. Apocalipsis 12:7 qellqatajj akham siwa: “Miguelampi angelanakapampejj dragonampiw nuwasipjjäna, dragonampi angelanakapampisti jupanakampiw nuwasipjjarakïna” sasa. Apocalipsis qellqatanjja, Diosan ejercitopan pʼeqtiripajj Jesusawa sasaw qhanañchi, ukhamasti Jesusan yaqha sutipajj Miguelawa (Apocalipsis 19:14-16).
24) QHEPA URUNAKA
Akapachajj janïr tʼunjatäkani uka nayrajj kunanakatï paskani uka tiemporuw qhepa urunaka sasin uñtʼasi. Biblianjja, “akapachajj niya tukusiñampïskani”, ‘jaqen Yoqapan kuttʼaniñap tiempo’ sasin siski uka arunakajja, qhepa urunakatwa parlaraki (Mateo 24:3, 27, 37). ¿Kunapachas ‘qhepa urunakajjʼ qalltäna? Diosan Reinopajj 1914 maran alajjpachan apnaqañ qalltkäna ukhaw qalltäna. Supayajj Armagedonan tʼunjatäkani ukhaw uka qhepa urunakajj tukuyjjarakini (2 Timoteo 3:1; 2 Pedro 3:3).
25) JAKTAÑA
Diosajj jiwat jaqenakar wasitat jaktayki ukaruw jaktaña sasin uñtʼasi. Biblianjja, llätunka jaqenakan jaktatapatwa parli. Jupanakarojj Elías, Eliseo, Jesús, Pedro, Pablo jupanakaw jaktayapjjäna. Uka milagronakjja, Jehová Diosan chʼamapampiw lurapjjäna. Jehová Diosajj niyaw ‘cheqapar sarnaqer jaqenakarusa jan cheqapar sarnaqer jaqenakarus’ aka oraqen jaktayani (Hechos 24:15). Alajjpachan jakañataki jaktir jaqenakatsa Bibliajj parlarakiwa. Alajjpachan jakañataki ajllitanakarojja, Diosajj Jesusampi chika jakapjjañapatakiw jaktayani (Juan 5:28, 29; 11:25; Filipenses 3:11; Apocalipsis 20:5, 6).
26) DEMONIONAKAMP PARLAÑA (ESPIRITISMO)
Yaqhepajj jiwatanakampi parlañatakejj layqanakaru jan ukajj chʼamakaninakaruw sarapjje. Yaqhepasti, jupanak pachpaw jiwatanakamp parlapjje. Jupanakajja, jiwatan espiritupajj yaqha cheqansa jakaskaspa, jan ukajj wali chʼamani espiriturus tukkaspa ukhamwa amuyapjje. Warawaranak uñchʼukis jutïrit yatiñasa, yatirinakar sarañasa, magianakasa, layqasiñanakasa, kunatï jan uñtʼatäki ukanakat yatiñ munañasa demonionakamp parlañampi sasiwa. Demonionakat jarkʼaqasiñatakejja, yaqhepajj uta pataru jan ukajj uta punkuruw cruzanak uchapjje. Yaqhepasti jan walinakat jarkʼaqasiñatakejj cruz seqesipjjaraki. Taqe ukanakajj demonionakamp parlañampi sasirakiwa. Libronakasa, revistanakasa, horoscoponakasa, peliculanakasa, musicanakasa, cuadronakasa magianak lurañajj janis kuna jan walïkaspa, demonionakampi parlañajj walikïkaspasa ukhamwa amuyayistaspa. Maysa toqetjja, jiwatanakar imañatakejj walja costumbrenakaw utji. Waljaniw jiwatanakan mara jiwatap misayapjje, ofrendanak churapjje, chʼiyärat isisipjje, paqaraw almar velapjje. Taqe ukanak lurañajj demonionakampi mayachatarakiwa. Demonionakampi parlañatakejja, jaqenakajj drogasipjjarakiwa. Cheqas demonionakajj kunaymanitwa jaqenakar Diosat jitheqtayañ munapjje (Gálatas 5:20; Apocalipsis 21:8).
27) JEHOVÁ DIOSAJJ TAQE KUNJJAR MUNAÑANIWA
Jehová Diosajj taqe chʼamaniwa, alajjpachasa aka oraqesa jupan luratawa (Apocalipsis 15:3). Ukhamasti taqe kunas jupankiwa, ukatwa taqe kunjjar munañanejja, jupakiw luratanakapar apnaqañatakejj derechonejja (Salmo 24:1; Isaías 40:21-23; Apocalipsis 4:11). Jehová Diosajj taqe luratanakaparuw leyinak uchi. Jupakirakiw jaqenakarojj apnaqerit uttʼayaspa. Jiwasatakitï Jehová Diosajj taqe kunjjar munañanïchejja, juparojj munasiñäniwa, istʼarakiñäniwa (1 Crónicas 29:11).
28) ABORTO
Abortañajja, taykan purakapankaski uka wawar amanut jiwayañawa. Taykajj usuriptki ukhat aksarojja, wawajj jaqëjjewa. Ukhamasti abortañajj jaqe jiwayañampi sasiwa.
29) WILA UCHAYASIÑA
Mä doctorampi yaqha jaqen wilapa jan ukajj wilat saraqer plasma, glóbulos rojos, glóbulos blancos, plaquetas ukanak uchayasiñajj janiw walïkiti. Janirakiw imat wila uchayasiñas walïkiti.
30) CHEQAÑCHAÑA
Biblianjja, cheqañchaña arojj janiw castigaña sañ munkiti. Jan ukasti yatichaña, yanaptʼaña sañwa muni. Jehová Diosajj pantjasipki ukanakarojj janiw jan sinttʼasis cheqañchkiti (Proverbios 4:1, 2). Diosajj awk taykanakatakejj wali yateqaskayawa. Jehová Diosajj jiwasan sum sarnaqañasatakiw cheqañchistu, ukaw jupampi cheqañchatäñ munañatak yanaptʼistaspa (Proverbios 12:1). Jehová Diosajj servirinakapar wal munasi, yaticharakiwa. Jupajj jan wali amuyunak apanukupjjañapatakiw servirinakapar ewjjtʼi, ukaw servirinakaparojj kunjamtï Diosajj munki ukham amuyañatakisa, jupatakjam sarnaqañatakis yanaptʼi. Awk taykanakajja, kunatsa istʼasirïñajj wali wakiskirejja ukwa wawanakapar yatichapjjañapa. Jehová Diosaru munasiñsa, Bibliar munasiñsa, Biblian suma yatichäwinakap amuyañsa yatichapjjañaparakiwa.
31) DEMONIONAKA
Demonionakajj jaqet sipansa wali chʼamani jan uñjkañ jan wali espiritunakawa. Jupanakajj jan wali angelanakawa. Diosar jan istʼasaw jan wali angelanakaru ukhamarak Diosan enemigopar tukupjjäna (Génesis 6:2; Judas 6). Demonionakajj Supayamp mayachtʼasisaw Jehová Dios contra saytʼasipjjäna (Deuteronomio 32:17; Lucas 8:30; Hechos 16:16; Santiago 2:19).


text:
3 JALJA
Jan waltʼayasisajj kunsa lurapjjasma
“Jumanakanjja munasiñajj utjapunpan, munasiñasti walja juchanakwa perdonaraki.” (1 Pedro 4:8)
Mayj mayja uywatäpjjatap layku ukat jan kikpa amuyunïpjjatap laykuw awisajj chacha warmejj jan waltʼayasipjjaspa. Maysa toqetjja, mä akatjamatwa kuna chhijis utjaspa, jan ukajj yaqha ukham jan waltʼäwinakaw utjarakispa.
Chachapampi jan ukajj warmipamp jan waltʼayasisajja, janis kunas paskaspa ukhamakwa maynejj uñjañ munaspa. Ukampis ukanak askichañatakiw Bibliajj ewjjtʼistu (Mateo 5:23, 24). Uka ewjjtʼanakarjam sarnaqasaw jan waltʼäwinakam sum askichapjjasma.
1 SUM PARLTʼASIPJJAÑAMAWA
BIBLIAJJ KAMSISA: ‘Taqe kunas horasanikiwa, parlañ horasas utjarakiwa’ (Eclesiastés 3:1, 7). Jan waltʼäwit parlañatakiw tiempo apstʼasiñama. Kunjamsa jikjjatasta ukat kunsa jan waltʼäwit amuyta uk jan kʼarisisaw chachamaru jan ukajj warmimar qhan yatiyañama (Efesios 4:25). Colerat jikjjataskasasa janiw toqesiñamäkiti. Kunjamtï Bibliajj siskejja, ‘suma arunakamp’ parlañajj utjki ukhajja, ‘chʼajjwañanakajj tukusjjewa’ (Proverbios 15:4; 26:20).
Awisajj kuntï chachamasa jan ukajj warmimas amuyki ukajj janiw jumatakejj askïkaspati, ukhampachasa munasiñampi ukat respetompiw jupar uñjañama (Colosenses 4:6). Jan waltʼäw jankʼak askichañatakiw chʼamachasipjjañama ukat parlasiñsa janiw jaytapjjañamäkiti (Efesios 4:26).
KUNSA LURASMA:
Kunapachas jan waltʼäwit parlapjjasma ukwa sum amuytʼasiñama
Chachaman jan ukajj warmiman parlañ tukuyañapwa suytʼañama, ukatwa jumajj parlasma
2 ISTʼAÑAMAWA UKAT AMUYTʼAÑAMARAKIWA
BIBLIAJJ KAMSISA: ‘Maynit maynikamaw munasipjjañama, purapat jachʼar aptasiñanjja nayrankapjjañamawa’ (Romanos 12:10, NM). Chachamasa jan ukajj warmimasa kunsa amuyi uk amuytʼañataki ukat sum istʼañatakiw chʼamachasiñama, uksti ‘jilapurjam munasisa, llampʼu chuymampiw’ lurañama (1 Pedro 3:8; Santiago 1:19). Janiw istʼir istʼir tukuñamäkiti, jan ukasti lurañanakam jaytasaw jupar sum istʼañama. Jan ukajj “qhepatwa parltʼasiñäni” sasaw munasiñamp sarakisma. Juparojj janiw juma conträkaspas ukham uñjañamäkiti, ukaw jan jankʼak colerasiñatak yanaptʼätam (Eclesiastés 7:9).
KUNSA LURASMA:
Janis jumatak waljamäkchejja, kuntï chachamasa jan ukajj warmimas siski uk sum istʼañamawa
Arunakapampejj kun sañsa munaski ukwa sum amuytʼañama, ukjja uñnaqapana ukat parlatapanwa amuyasma
3 CHʼAMACHASISKAKIM
BIBLIAJJ KAMSISA: “Taqe chʼama tukutat jilpacha katoqañajj utji, ukampis [‘inamay parlañansti’, NM] pobrernukstañakiw utji” (Proverbios 14:23). Janiw kunsa lurapjjäta uk amtañak wakiskiti, jan ukasti ukarjam lurañatakiw chʼamachasipjjañama. Ukham chʼamachasiñajj janiw inamayäkaniti (Proverbios 10:4). Kunjamtï Bibliajj siskejja, mayachtʼata kuns lurapjjäta ukhaw jukʼamp luratajj utjani (Eclesiastés 4:9).
KUNSA LURASMA:
Jan waltʼäw askichañatakejj kunsa sapa maynejj lurapjjasma ukwa amuytʼañama
Nayrat sipansa, kunjamsa jichhajj jakasipjjta uka toqetwa lupʼiñama


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
14 Jesusasti akham sasaw sarakïna: “Jan jumanakajj chuymanakaman llakisipjjamti. Diosar confiyapjjam, nayarus confiyapjjarakita.
2 Awkijan utapanjja, walja cheqanakaw jakañatakejj utji. Jan ukhamäkaspa ukhajja, jumanakarojj sapjjerisamänwa. Nayasti jumanakatak mä lugar wakichiriw saraskta.
3 Nayatï saraskakï, jumanakatakis mä lugar wakichanirakï ukhajja, mayampwa kuttʼanëjja. Naya pachpaw utar katoqapjjäma, ukhamat kawkinkktï nayajja ukankapjjañamataki.
4 Kawkirutï nayajj saraskta uka thaksa jumanakajj uñtʼapjjaraktawa” sasa.
5 Tomasejj akham sasaw jupar sarakïna: “Tata, janiw nanakajj kawkir saraskatamsa yatipkti. ¿Kunjamatarak thaki uñtʼapjjästi?” sasa.
6 Jesusajj jupar sarakïnwa: “Nayätwa thakisa, cheqasa, jakañasa. Naya taypikiw Awkin ukar puriñajj utji.
7 Jumanakatï nayar uñtʼapjjetasamänjja, Awkijarojj uñtʼapjjarakismänwa. Jichhat uksarojj jupar uñtʼapjjtawa, uñjapjjaraktawa” sasa.
8 Felipejj akham sasaw jupar säna: “Tata, Awkiruy uñachtʼayapjjeta, ukampejj walikïniwa” sasa.
9 Jesusasti jupar sarakïnwa: “Nayajj walja tiemporakis jumanakamp chikäsktjjä, Felipe, ukhampachas ¿janit nayar uñtʼkista? Khititejj nayar uñjkitu ukajj Awkirojj uñjarakiwa. ¿Kunatarak jumasti, ‘Awkiruy uñachtʼayapjjeta’ sasin sistasti?
10 Nayajj Awkimp mayakïtwa, Awkis nayampejj mayakirakiwa, ¿janit uk creykta? Kunanaktï jumanakar sapksma ukanakjja janiw amtajat parlkti, jan ukasti nayamp chikäski uka Awkiw naya taypejj lurañanakap luraski.
11 Kuntï sapksma uk creyipjjam, nayajj Awkimpi mayakïtwa, Awkis nayamp mayakirakiwa. Jan ukajj pachpa luratanakaj uñjasin creyipjjam.
12 Cheqpachapuniw sapjjsma, khititejj nayar confiykitu ukajja, kunanaktï nayajj lurkta ukanak lurarakiniwa, ukanakat sipansa jukʼamp jachʼa luräwinakwa lurani, nayajj Awkijan ukaru saraskataj layku.
13 Kunanaktï sutij-jjar mayipkäta ukanakwa nayajj lurarakëjja, ukhamat Awkejj Yoqap taypejj jachʼañchatäñapataki.
14 Jumanakatï sutij-jjar kunsa mayipjjätajja, nayajj luräwa.
15 ”Jumanakatï nayar munasipjjchistajja, mandamientonakaj phoqapjjätawa.
16 Nayasti alajjpachankir Awkirojj mayïwa, jupasti yaqha yanapir jumanakar churapjjätam, ukhamat wiñayatak jumanakamp chikäñapataki.
17 Uka yanapiristi kunatï cheqäki uk qhanañchir espíritu santowa. Janiw akapachajj uka espíritu katoqkaspati, janiw uk uñjkisa ni uñtʼkisa. Jumanakajj uka espíritu uñtʼapjjtawa, jumanak chikäskatap layku ukhamarak jumanakampïskatap layku.
18 Janiw nayajj sapak jaytjapkämati. Nayajj jumanakan ukaruw jutaskta.
19 Akat mä jukʼampirojj janiw akapachajj mayampsa uñj-jjetaniti, ukampis jumanakajj uñjasipkitätawa, nayajj jakaskakïwa, jumanakajj jakapjjarakïtawa.
20 Uka urunwa jumanakajj yatipjjäta, nayajj Awkijampejj mayakïtwa, jumanakas nayampejj mayakïpjjaraktawa, nayas jumanakampejj mayakirakïtwa.
21 Khititejj mandamientonakaj katoqki, phoqkaraki ukaw nayarojj munasitu. Ukhamarus khititejj nayar munaskitu ukajja, Awkijan munatäniwa, nayas jupar munasirakïwa, qhanwa jupar uñachtʼayasëjja”.
22 Judasasti (jupajj janiw Iscariotëkiti) akham sasaw jupar säna: “Tata, ¿kunatarak nanakaruk qhan uñachtʼayasïtasti, janirak akapacharojj uñachtʼayaskätasti?” sasa.
23 Uk satasti Jesusajj akham sasaw jupar sarakïna: “Khititï nayar munaskitu ukajja, arunakaj phoqaniwa, Awkijajj jupar munasirakiniwa. Awkijamp nayampejj jupan ukaruw jutapjjäjja jupampirakiw mä lugaran jakasipjjäjja.
24 Khititejj nayar jan munaskitu ukajja, janirakiw arunakaj phoqkiti. Ukhamarus kawkïr arunaktï jumanakajj istʼapkta ukanakajja, janiw nayankkiti, jan ukasti khitankitu uka alajjpachankir Awkinkiwa.
25 ”Jumanakampïskasaw nayajj ukanak parlapjjayäsmajja.
26 Nayan sutij-jjaruw alajjpachankir Awkejj mä yanapiri khitanini, ukajj espíritu santowa. Ukaw taqe kunsa jumanakar yatichapjjätam, kunanaktï nayajj sapksma taqe ukanakwa amtayapjjarakïtam.
27 Nayajj sumankañwa jumanakar jaytapjjsma, nayan sumankañajwa churapjjsma. Janiw nayajj kunjamtï akapachajj churki ukham churapksmati. Jan jumanakajj chuymanakaman llakisipjjamti, ni ajjsarapjjamsa.
28 Kuntï sapksma uk jumanakajj istʼapjjtawa, ‘nayajj sarasktwa, ukampis mayampwa jumanakan ukar kuttʼanëjja’. Jumanakatï nayar munasipjjetasmajja, alajjpachankir Awkin ukar saraskataj laykojj kusisipjjasmawa, alajjpachankir Awkejj nayat sipansa jilïrïtap layku.
29 Ukhamajj janïr uk paskipanwa nayajj sapjjsma, ukhamat kunapachatï ukajj paskani ukhajja creyipjjañamataki.
30 Nayajj janiw jumanakamp jukʼampejj parljjäti, akapachan apnaqeripaw jutaski, jupajj janiw nayjjar chʼamanïkiti.
31 Kunjamtejj alajjpachankir Awkejj siskitu ukarjamaw nayajj luraskta, ukhamat akapachajj Awkir munasitaj yatiñapataki. Sartapjjam, aka cheqat sarjjañäni.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Juan 14
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
¿Kunas Diosan munañapajja?
Mä paraíso Oraqen wiñayatak kusisita ukat sumankañan jakassna ukwa Jehová Diosajj muni.
Ukampis “¿kunjamarak ukhaman jakassnasti?” sasin inas jisktʼasta. Diosan Reinopaw ukham jakasiñ utjayani sasaw Bibliajj qhanañchi. Ukat taqe kun Luriri Jehová Diosajja, aka oraqetakejj kuna amtanisa, Reinopajj kunjamänisa uk taqen yatipjjañapwa muni (Salmo 37:11, 29; Isaías 9:7).
Diosajj sum jakasiñaswa muni.
Kunjamtï mä munasir awkejj wawanakapan sum jakasipjjañap munkejja, ukhamarakiw alajjpachankir Awkisajj wiñayataki kusisit jakasiñas muni (Isaías 48:17, 18). Ukat “Diosan munañap lurki ukajj wiñayatakiw ja[kani]” sasaw Arupanjj sarakistu (1 Juan 2:17).
Diosajj thakhipan sarnaqañaswa muni.
Bibliarjamajja, taqe kun Luriri Jehová Diosajj ‘thakhinakapatwa yatichañ’ munistu ukhamat “thakipan sarnaqañasataki” (Isaías 2:2, 3). Ukat ‘Jupatakiw mä marka’ uttʼayawayi, ukhamat Munañapajj aka Oraqpachan yatiyasiñapataki (Hechos 15:14).
Diosajj mayachtʼat yupaychañaswa muni.
Tʼaqa tʼaqa sarnaqayañat sipansa, cheqa yupaychäwejj taqe chuyma munasipjjañapatakiw jaqenakar yanaptʼi (Juan 13:35). ¿Khitinakas taqe markankir jaqenakar Diosar mayachtʼat servipjjañapatak yanaptʼasipki? Uka jisktʼar qhanañchañatakejja, aka folletot yatjjatañamajj wali askïspawa.


text:
Junio 6, martes
Maynitejj jumanakat mä torre lurañ munaspajja, ¿janit nayraqatajj qontʼasisin qawqhas qollqejj tukuyañatakejj munasispa ukjj amuytʼaskaspajja? (Luc. 14:28.)
Oraqpachanjja sapa maraw walja wayn tawaqonakajj bautisasipjje (Ecl. 12:1). Ukampis kunatsa bautisasiñ munapjje, kuntï lurasipki uk sumti amuyapjje janicha ukjja, jilïr irpirinakasa awk taykanakasa sumwa amuytʼapjjañapa. Maynejj Diosar jakäwip katuyasjje ukhamarak bautisasjje ukhajja, mä machaq jakäwsa qalltkaspa ukhamawa. Bautisasisin Diosar servisinjja walja bendicionanakwa maynejj katoqani, ukampis Supayajj kunayman toqetwa Diosat jitheqtayañ munarakini (Pro. 10:22; 1 Ped. 5:8). Ukatwa awk taykanakajj uk amuyapjjañapatak wawanakapar yanaptʼapjjañapa. Jilïr irpirinakas ukhamarakiw jan cristiano awk taykani wayn tawaqonakarojj yanaptʼapjjañapa (Luc. 14:27-30). Amuytʼañataki, walja pisonakani mä uta utachañatakejja maynejj sum wakichtʼasiñapawa. Jehová Diosar ‘tukuykam’ jan jitheqtas serviñatakejja, maynejj ukhamarakiw sum wakichtʼasiñapa (Mat. 24:13). w16.03 1:1, 2
Junio 5-11
JEREMÍAS 51, 52
Canción 37, oración
Qalltañatak mä qhawqha arunaka (3 min. jan ukajj minusa)
BIBLIAN SUMA YATICHÄWINAKAPA
“Jehová Diosan arupajj phoqasipuniwa” (10 min.)
Jer 51:11, 28. Khitis Babilonia markar katuntani ukjja Diosajj qhanañchjjänwa (it-2-S pág. 356 párrs. 2, 3).
Jer 51:30. Babilonia markarojj jan nuwasisaw katuntasini sasaw Diosajj säna (it-2-S pág. 450 párr. 3).
Jer 51:37, 62. Tiempompejj Babilonian janiw khitis jakjjaniti sasaw Diosajj sarakïna (it-1-S pág. 273 párr. 1).
-
Suma yatichäwinak Bibliat thaqapjjañäni (8 min.)
Jer 51:25. ¿Kunatsa Babiloniarojj “tʼunjiri qollu” sasin Biblian uñtʼasi? (it-2-S pág. 423 párr. 2).
Jer 51:42. “Jachʼa qotasti Babiloniarojj qʼalwa chhaqtayi” siski uka arunakajj ¿kamsañsa muni? (it-2-S pág. 304 párr. 4).
Jichha semanan liytʼawayktan uka qellqatanakajja, ¿kunsa Jehová Diosat yatichistu?
Jichha semanan liytʼawayktan uka qellqatanakanjja, ¿kuna suma yatichäwinakas utjaraki?
-
Biblia liyiñataki (4 min. jan ukajj minusa): Jer 51:1-11.
SUM YATICHAÑATAK CHʼAMACHASIÑÄNI
Jichha phajjsi yatiyir sarañatak wakichtʼasiñäni (15 min.): Tantachasirinakajj arstʼanipjjarakispawa. Ukajj “Yatiyañatak yanaptʼanaka” siski ukarjamaw arstʼasiñapa. Kunjamsa jaqenakar yatiysna uka toqet parlir videonak uñtayasajja, suma yatichäwinakapwa qhanañchtʼäta. Internetan ENSEÑANZAS BÍBLICAS > AYUDA PARA LAS FAMILIAS siski uka cheqan utjki uka yatichäwinakat jaqenakar yatichapjjañapatakiw tantachasirinakar chʼamañchtʼäta.
CRISTIANJAM JAKAÑATAKI
“¿Jehová Diosan arsutanakapar confiytati?” (15 min.): Tantachasirinakan arstʼanipjjañapatakiw jisktʼäta. Biblian profecianakapat parltʼapjjañapatakiw jilat kullakanakar chʼamañchtʼäta, ukhamat Diosar jukʼamp confiyañataki maynit maynikam chʼamañchtʼasiñataki (Ro 1:11, 12).
Congregacionan Bibliat yatjjatañataki (30 min.): kr 13 yatichäwi, párrs. 24-32.
Tantachäwit amtañataki ukat kunanakas jutïr semanajj yatjjatasini ukanak amtayañataki (3 min.)
Canción 49, oración


text:
2 JISKTʼA
¿Kunatsa suma uñnaqtʼanïñat wal llakistjja?
¿KUNSA JUMAJJ LURASMA?
Julia tawaqot amuytʼañäni. Jupajj espejot uñkattʼasisajja, wali likʼïkaspas ukhamwa amuyasi. Ukatwa akham sasin amuytʼi: “Janiw akham likʼïñajajj walïkiti, rebajañajawa” sasa. Awk taykapasa amigonakapas ‘walikïsktawa’ sapkchisa, jupajj janiw ukham amuyaskiti.
Kunsa jan likʼëjjañatakejj luraspa ukwa Juliajj pasïr phajjsinakatpach wal lupʼiski. Jupatï mä qawqha urunak jan manqʼjjaspa ukhajja, inas jan likʼëjjchispati.
Jumatï ukhaman uñjasisma ukhajja, ¿kuns lurasma?
NAYRAQAT SUM AMUYTʼASIM
Suma uñnaqtʼanïñat llakisiñajj walikïskiwa. Bibliajja, suma uñnaqtʼani walja chachanakata, warminakatwa parli, sañäni: Sara, Raquel, Abigail, José ukat David jupanakajj suma uñnaqtʼanïpjjänwa. Abisag sat warmisa, ‘suma uñnaqtʼanïnwa’ sasaw Bibliajj qhanañchi (1 Reyes 1:4, NM).
Ukampis walja wayn tawaqonakajja, suma uñnaqtʼanïñatakwa llakisisipki. Ukham sinti llakisisajja, jan walinakaruw puripjjaspa. Aka toqet amuytʼam:
Estados Unidos markan uka toqet jisktʼaskäna ukarjamajja, sapa patakat 58 tawaqonakaw likʼïpkaspas ukham amuyasipjjäna, ukampis 17 tawaqonakakiw cheqapun ukhamäpjjäna.
Jan likʼïpkäna uka tawaqonakaruw jisktʼasirakïna, sapa patakatjja, 45 tawaqonakaw likʼïpkaspas ukham amuyasipjjäna.
Jan likʼïñatak wal chʼamachasipki uka wayn tawaqonakat yaqhepajja, anorexia sat usumpiw usuntapjje. Uka usuninakajj jan manqʼañ munjjapjjatap laykojj jiwañar kunaw puripjjaspa.
Inas jumajj anorexia sat usu jan ukajj yaqha ukham jan wali usunïtam amuyasta, ukhamächi ukhajja, jankʼakiw yanaptʼa mayiñama. Awk taykamaru jan ukajj yaqha jilïr jaqeruw yatiyasma. Bibliajj akham siwa: “Mä amigojj taqe horasan munasiripuniwa; llakisiñansti mä jiljamaw chuymachasi” sasa (Proverbios 17:17).
¿KUN LURAÑAMAS JUKʼAMP ASKÏSPA?
Suma uñnaqtʼanïñat sipansa, kunjam jaqëtansa ukaw jukʼamp askejja. David reyin Absalón sat yoqapatjja, Bibliajj akham siwa:
“Janirakiw Absalonar uñtata yaqha jaqejj utjkänti, ukham wali suma waynätapatsti wali jachʼañchatarakïnwa. [...] Jupajj wali suma uñnaqtʼani waynänwa” sasa (2 Samuel 14:25).
Ukampis Absalonajj wali jachʼa jachʼa tukuri, jupatakik taqe kuns muniri, aljantasiri waynänwa. Ukatwa jan wali jaqet uñtʼatäna. Jupajj jaqe masipar jaytjiri, uñisiri, jaqe jiwayiri ukhamänwa sasaw Bibliajj qhanañchi.
Ukatwa akham ewjjtʼistu:
‘Jakäwiman machaqat isthapisipjjam’ (Colosenses 3:10).
“Jumanakan kʼachachasiñanakamasti jan patjjatakïkpati [...], jan ukasti suma chuymanïpjjam, ukaw jan tukuskiri, suma munkañajja” (1 Pedro 3:3, 4).
Suma uñnaqtʼanïñat llakisiñajj walikïskiwa, ukampis suma chuymanïñatak chʼamachasiñaw jukʼamp wakiskirejja. Tiempompejja, jaqenakajj kunjam chuymanïtasa ukwa jukʼamp amtapjjani, janiw suma uñnaqtʼanïtati janicha uk amtapkaniti. Phylicia tawaqojj akham siwa: “Inas suma uñnaqtʼanïtamat yaqhanakajj uñchʼukipjjchïtam, ukampis kunja suma chuymanïtas ukwa jaqenakajj jukʼamp amtapjjani” sasa.
SUM AMUYKIPTʼASIM
¿Jumatakejj cuerpomas uñnaqamas walikïskiti?
¿Jan likʼintañataki jan manqʼjjaña, jan ukajj suma uñnaqtʼanïñataki operayasiñ amtirïtati?
Askichtʼasiñajj amparamankaspa ukhajja, ¿kunanaksa askichtʼasisma? (Ukanak chimptʼasim.)
NAYRA
NASA
ÑIKʼUTA
LAKA
CUERPO
JAÑCHI
Inas nayrïr pä jisktʼarojj “jïsa” sasin chimptʼaniwaysta, kimsïr jisktʼanjja inas kimsa jan ukajj jilsa chʼimptʼawayaraksta, ukhamächi ukhajja, ak amuytʼasim: Mayninakajj janiw jumjam amuyapkpachati. Awisajj jan amuyasisakiw cuerposat uñnaqasat sinti llakissna (1 Samuel 16:7).


text:
‘Suma amuytʼasir warmïtawa’
UKA arunakampiw Israel markan jakiri David chachajj Abigail warmir jachʼañchtʼäna. ¿Kunatsa ukham sispachäna? ¿Kunsa Abigail warmit yateqassna?
Saúl reyejj jiwayañatak arknaqkäna ukhaw Davidajj Abigail warmir uñtʼäna. Uka warmejj Nabal chachampi casaratänwa, uka chachajj wali qamirirakïnwa, awatirinakapajj Judá markat aynach toqenwa ovejanakap uñjapjjäna. Davidasa, soldadonakapasa Nabal chachan ovej awatirinakaparu ukhamarak uywanakaparuw jarkʼaqapjjäna. Ukatsti, kunatï utjki ukanak manqtʼasiñataki wajjtʼapjjeta sasaw Davidajj chachanak khitäna (1 Sam. 25:8, 15, 16). Ukham mayitapajj walikïskänwa, kunanakatï Nabal chachan utjkäna ukanakwa jan walinakat jarkʼaqapjjäna.
Ukampis Nabalajj sutiparjamaw luräna, “jan amuytʼani” jan ukajj “jan yatiñani” sañwa sutipajj muni. Davidajj maykäna uk churañat sipansa, jan amuytʼasisaw jan wali arunak säna. Ukatwa Davidajj jupar nuwantir sarañatak wakichtʼasïna. Nabalan ukham parlatapatjja, jupasa, utapankirinakasa jan walin uñjasipjjaspäna (1 Sam. 25:2-13, 21, 22).
Davidan jankʼaki colertʼasitapat kuna jan walinakas utjaspa uk amuyasajja, Abigailajj jan ajjsartʼasaw uka jan wal jarktʼañ munäna. Amuytʼasiñapwa Davidar mayïna, Jehová Diosamp sum apasitapsa amtayarakïnwa. Ukatsti, Israelan jutïr reyipampiru soldadonakapampirojj walja manqʼañanak churäna. Maysa toqetjja, jan walïki uk jan lurañataki uka warmi toqe Diosan yanaptʼatapwa Davidajj amuyäna. Ukatwa akham säna: ‘Suma amuytʼani warmïtawa’, “jumaw nayarojj jaqe jiwayañata qhespiyarakista” sasa (1 Sam. 25:18, 19, 23-35).
Mayninakajj kunjamsa yanaptʼapjjestu uk janiw Nabal chachjamajj armañasäkiti. Jan wal lurirjamäki ukanakarus jan lurapjjañapatakiw yanaptʼañasa. Salmo qellqerjamarakiw Diosar akham mayissna: “Suma amuytʼa chuymay churita, yatiñ kankañ churarakita” sasa (Sal. 119:66).
Mayninakajj inas sum amuytʼasisa kun luratas amuyapjjchini. Ukham luratas sapjjchini janisa, inas Davidjam akham sapjjchispa: ‘Suma amuytʼasirïtawa’ sasa.


text:
BIBLIAT YATJJATASAW NAYRA JAKÄWINAKAPJJA JAYTAWAYAPJJE
“Janiw akapach mayjtʼayañ munjjti”
NASÏWIP MARA: 1966
MARKA: FINLANDIA
NAYRA JAKÄWIPA: CHʼAJJWASAKIW KUNS JIKJJATIRÏNA
NAYRA JAKÄWIJA:
Kunanakatï aka Oraqen utjki uk jiskʼitatpachaw wal muniriyäta. Familiajampejj sapa kutiw qotanakaru ukat kawkhantï qoqanakajj utjki ukar sarapjjerïta. Ukasti Jyväskylä, sat markankiwa, ukat ukasti Finlandia sat jachʼa markankarakiwa. Animalanaksa wal munarakta. Jiskʼitäkasinjja, anunakaru ukat phisinakaru uñjasajj wal munartʼañ muniriyäta. Ukampis yaqhepanakajj animalanakarojj wal tʼaqhesiyapjje, cheqas ukaw jachʼäjjayat ukhajj llakisiyitäna, ukatwa kawkïr organizacionantï animalanakar yanaptʼañatak chʼamachasipkäna ukar mantjjayäta. Ukanjja, waljaniw nayjam amuyapjjäna.
Animalanakan derechonakap laykojj walja kutiw chʼajjwäwinak lurapjjta. Ukat animalanakan lipʼichinakap aljapki ukhamarak laboratorion jan kuns lurapjjañapatakejj jupanak contra kunayman qellqatanakwa lakirapjjerïta. Ukhamajj animalanakar jan walinakat jarkʼaqañatakejj mä organizacionwa uttʼayapjjta. Cheqas chʼajjwäwinak lurasajj sapa kutiw marka apnaqerinakamp jan walinakan uñjasipjjerïta. Walja kutiw nayar katuntasin juchañchawayapjjetu.
Janiw animalanakatak llakiskayätti, jaqenak taypin kuna jan walinakatï utjkän ukas llakisiyarakitänwa. Ukatwa Amnistía Internacional ukat Greenpeace sat organizacionanakar mantjjayäta, ukanakarojj taqe chuymapuniw yanaptʼayäta. Ukat jan manqʼaninakatakisa ukhamarak pisinkirinakar yanaptʼañatakisa chʼajjwäwinak lurarakiyätwa.
Ukampis ‘akapach jan mayjtʼayañjamätapwa’ qhepat amuyjjayäta. Awisajj uka chʼajjwäwinakanjj askinak jikjjtapjjerïtwa, ukampis jan walinakajj jiljjattaskakïnwa. Cheqas jan walinakajj Oraqpacharus muyuntkaspa, ukat janis uka toqet khitis kuns yatiñ munkaspa ukham amuyayäta. Jan kun lurirjamäsajj aynachtʼataw jikjjatasiyäta.
KUNJAMSA BIBLIAJJ YANAPTʼAWAYITU:
Ukham aynachtʼata jikjjatasisinjja, Diosata ukat Bibliat lupʼiñ qalltayäta. Nayrajj Jehová Diosan Qhanañchirinakapas Bibliat yatichañatak jutapjjerïkchïnjja, jupanakar wal yusparirïta, ukampis janiw sarnaqäwejj jaytirjamäkayätti. Jichhajj janiw ukhamäjjänti.
Biblia thaqtasisinjja, ukaratpachaw liyiñ qalltayäta. Ukajj mä suma qolläkaspas ukhamänwa. Ukanjja, walja cheqanakanwa animalanakar sum uñjañat parli. Amuytʼañataki, Proverbios 12:10 qellqatajj akham siwa: “Aski jaqejj uywanakapatjja khuyapayasiwa” sasa. Ukat akapachan jan waltʼäwinakapat Diosajj jan kuna juchanïtapwa yateqawayarakta. Antisas jaqenakan Diosan arunakaparjam jan sarnaqapjjatapatwa ukham jan walinakajj jiljjattaskatayna. Ukat Jehová Diosajj kunja munasirisa ukat paciencianisa uk yatiñaw wal chuyma chʼalljjtayitäna (Salmo 103:8-14).
Ukürunakajja, ¿Kunsa Bibliax chiqpachapuni yatichi?, sat libro mayiñatak mä qellqatan jikjjatta. Ukat apayanipjjeta sasinwa correo toqnam apayjjayäta. Mä qawqha urunakatjja, Jehová Diosan pä Qhanañchiripaw Bibliat yatichañatak jutapjjäna. Ukat ukaratpachaw Bibliat yateqañ qalltawayta, ukat Tantachasiñ Utaparus sarjjarakiyätwa. Ukhamatwa jukʼat jukʼat cheqa yatichäwinakajj chuymajar saphintaskäna.
Biblian yanaptʼapampiw nayra jakäwejj apanukuwayta. Sañäni: janiw cigarro pitjjayätti, machjayir umañanaksa jaytjjarakiyätwa, parlatajas ukhamarak isisitajas janiw nayrjamajjänti, ukat marka apnaqerinakats janiw jan wal amuyjjayätti (Romanos 13:1). Ukat janirakiw qʼañu sarnaqäwinakans sarnaqjjayätti, ukans Bibliajj yanaptʼarakituwa.
Cheqansa, chʼajjwäwinak lurañatak organizacionanak jaytañaw nayatakejj chʼamänjja. Janiw ukaratpach jaytkayätti, jupanakat jitheqtañajj janis walïkaspa ukham amuyayäta. Ukampis ‘jaqenakan jan waltʼäwinakap askichañatakejj Diosan Reinopakiw askichaspa’ sasaw amuytatasirïta, ukatwa Diosan Reinopar taqe chuyma yanaptʼañataki ukhamarak jaqenakar yatiyañatak wal chʼamachasiwayta (Mateo 6:33).
WALJA BENDICIONANAKWA KATOQAWAYTA:
Chʼajjwäwinak lurirïta ukhajja, jaqenakarojj payaru jaljirïta: suma jaqenaka ukat jan wali jaqenaka, cheqas jan wali jaqenakamp chʼajjwañatakejj jankʼakirïtwa. Ukampis Bibliajj jaqenakar jan uñisiñatakiw yanaptʼawayitu, jichhajj jaqenakar wal munasiñatakiw chʼamachasta (Mateo 5:44). Ukat Diosan Reinopat yatiyañatakejj chʼamachasiraktwa. Ukat ukajj janiw chʼajjwañ utjaykiti, antisas kusisiña sumankaña utjayi, ukat jaqenakarojj mä cheqpach suytʼäwi churaraki.
Sumankañ jikjjatañatakejj Jehová Diosan amparapar taqe kun jaytañaw yanaptʼitu. Cheqansa, Diosajj janiw jaqenakaru ukat animalanakar tʼaqhesisipkañapatak apanukkaniti ni aka Oraq tukjapjjañapatakis jaytkaniti. Antisas, kuna jan walinaktï jaqenakajj lurapki ukjja niyaw Reinop toqe askichani (Isaías 11:1-9). Taqe ukanak yatisajj wali kusisitaw jikjjatasta, ukat ukar iyawsapjjañapataki jaqenakar yanaptʼañas wal kusisiyarakitu, jichhajj janiw ‘akapach mayjtʼayañ munjjti’.


text:
10 yatichäwi
¿Kawkïrisa cheqa yupaychäwejj uk kunjamsa yatsna?
1. ¿Mä sapa cheqa religionakit utjpacha?
Jesusajj mä yupaychäwitakwa arkirinakapar parläna, uka sapakiw cheqa yupaychäwejja. Ukajj wiñay jakañ apir mä thakhir uñtatawa ukat jukʼanikiw uka thakhi jikjjatapjje sasaw säna (Mateo 7:14). Cheqa yatichäwinakarjama, mä arunjja, Bibliarjam yupaychapki ukanakarukiw Diosajj katoqe. Khitinakatï ukarjam yupaychapki ukanakajja, ‘mä sapa iyawsawin’ mayakïpjjewa. Juan 4:23, 24; 14:6, ukat Efesios 4:4, 5 liytʼäta.
2. ¿Kamsänsa Jesusajj kʼari cristianonakatjja?
Kʼari yatichirinakaw cheqa cristianonakan yatichäwinakap mayjtʼayapjjäni sasaw Jesusajj säna. Uka kʼari yatichirinakajj cristianöpjjtwa sapjjewa. Ukat cheqa yatichäwinïpjjtwa sapkchisa, kʼarinakwa jaqenakar yatichapjje. Ukampis kawkïrisa cheqa yupaychäwejj uk yatsnawa, ¿kunjämatsa? Ukankirinakajja, luratanakapampiw cheqa cristianöpjjatap uñachtʼayapjje. Mateo 7:13-23 liytʼäta.
3. ¿Khitinakäpjjesa cheqa yupaychirinakajja?
Phesqa toqet uk uñjañäni:
Bibliarojj Diosan Aruparjamaw respetapjje. Cheqa yupaychirinakajja, jaqen yatichäwinakapampi apayasiñat sipansa, Biblian yatichäwinakaparjam sarnaqañatakiw wal chʼamachasipjje (Mateo 15:7-9). Ukat kuntï yatichapki ukwa lurapjjaraki. Juan 17:17 ukat 2 Timoteo 3:16, 17 liytʼäta.
Diosan, Jehová sutip jachʼañchapjje. Jesusajj Diosan sutip jaqenakar yatiyasaw uka suti jachʼañchäna. Taqeniruw Jehová Diosat parläna ukat “sutimajj jachʼañchatäpan”, jan ukajj qollanaptayatäpan sasaw oracionan mayisiñ yaticharakïna (Mateo 6:9). Jumajj utjaskta uka cheqanjja, ¿khitinakas Diosan sutip yatiyapjje? Romanos 10:13, 14 liytʼäta.
Diosan Reinopat yatiyapjje. Jehová Diosajj Reinopat suma yatiyäwinak yatiyañapatakiw Jesusar aka Oraqer khithanïna. Uka Reinokiw jaqenakar yanaptʼaspa. Jesusajj jiwañapkamaw uka Reinot yatiyäna (Lucas 4:43; 8:1; 23:42, 43). Ukat arkirinakajaw uka Reinot yatiyapjjarakini sarakïnwa. Ukhamajj maynitï Diosan Reinopat jumamp parlir jutani ukhajja, ¿kawknïr religionataw sasmasa? Mateo 24:14 liytʼäta.
Janiw akapachankirïpkiti. Jesusan arkirinakapajj janiw akapachankir politicanakarusa, ni jaqen chʼajjwäwinakaparus mitisipkiti (Juan 17:16; 18:36). Ukat janirakiw kuna jan walinaktï aka ñanqhapachan lurapki ukanaksa lurapkiti. Santiago 4:4 liytʼäta.
Munasirïpjjatapajj qhana amuykañawa. Kuna markatäskpansa, Diosan Arupaw cheqa cristianonakar taqe jaqenakar respetañ yatichawayi. Ukampis niya taqe kʼari religionanakaw guerranakan wal yanaptʼawayapjje, cheqa yupaychäwinkirinakajja janiw uk lurapkiti (Miqueas 4:1-3). Antisansa, jan kun mayisakiw jaqe masipar yanaptʼañatak tiempo apstʼasipjje ukat qollqempis yanaptʼapjjaraki. Juan 13:34, 35 ukat 1 Juan 4:20 liytʼäta.
4. ¿Kawkïrisa cheqa yupaychäwejj uk kunjamatsa yatisma?
¿Khitinakas Diosan sutip jachʼañchapjje ukat Bibliarjam yatichapjje? ¿Khitinakakis Diosan Reinopakiw jaqenakar yanaptʼani sasin yatiyapjje? Ukat ¿khitinakas maynit maynikam cheqpachapun munasipjje ukat guerranakarus jan mitisipki? ¿Jumajj kamsasmasa? 1 Juan 3:10-12 liytʼäta.
Jukʼamp yatiñataki
¿Kunsa Bibliax chiqpachapuni yatichi?


text:
25 YATICHÄWI
¿Kunatsa, ukat kunjamsa Tantachasiñ Utanak lurapjje?
Tantachasiñ Utanakanjja, Diosan Reinopat yatjjatapjje, Jesusatakis uk yatiyañaw nayrankäna (Lucas 8:1).
Jehová Diosar yupaychañatak luratawa. Kunjamsa ‘Diosan Reinopat suma yatiyäwinak’ yatiyasispa, ukwa Tantachasiñ Utanakan amuytʼapjje (Mateo 24:14). Tantachasiñ Utanakajj janiw kikpäpkiti, yaqhepajj jiskʼäspa, jan ukajj jachʼäspa, ukampis janiw sinti jachʼanakäpkiti, ni sinti kʼachachtʼatäpkisa ukat yaqhepanjj walja tamanakaw tantachasipjjaraki. Aka qhepa maranakanjja, tamanakajj wal jiljjattawayi, ukatwa waranq waranq Tantachasiñ Utanakajj lurasiwayi (sapürus mä phesqa Tantachasiñ Utanakas luraskaspa ukhamawa). ¿Kunjamats uk lurapjje? (Mateo 19:26.)
Tantachasiñ Utanaka lurasiñapataki chuymapat churapki uka qollqempiw lurasi. Markankir sucursalaruw uka qollqjja apayjjapjje, ukat Tantachasiñ Uta lurapjjañapataki jan ukajj Tantachasiñ Utap askichapjjañapatakiw sucursalajj tamanakar uka qollq apayjjaraki.
Waljaniw Tantachasiñ Utanak lurasiñapatak jan qollq mayisin yanaptʼapjje. Walja markanakanwa Tantachasiñ Utanak Lurañataki Gruponaka uttʼayasiwayi. Ukan irnaqtʼir jilat kullakanakampi ukat jupanakar yanaptʼañ munirinakampiw kawkhantï markapan mä Tantachasiñ Uta lurañ wakischi uka cheqar jayäskpans sarapjje, ukhamatwa tamanakarojj Tantachasiñ Utanaka lurasiñapatak yanaptʼapjje. Yaqha markanakanjja, wakicht’at jilat kullakanakaruw uttʼayasiraki. Jupanakaw Tantachasiñ Utanak machaqat lurañsa, jan ukajj askichañsa tamanakar yanaptʼapjje. Tantachasiñ Uta luraskipanjja, uka toqet wali yatjjattʼata jilat kullakanakaw jan qollqe mayisaki tamankirinakar yanaptˊapjje. Ukampis jila partejj pachpa tamankir jilat kullakanakaw mä Tantachasiñ Uta lurañatak yanaptʼapjje. Cheqas Jehová Diosan qollan ajayupampi ukat taqe chuyma irnaqtʼir jilat kullakanakan yanaptʼapampiw ukanakajj lurasi (Salmo 127:1; Colosenses 3:23).
¿Kunjamatsa aka oraqpachan Tantachasiñ Utanak lurapjje?
Jukʼamp yatiñataki
TANTACHÄWINAKA
¿Kunjamsa tantachäwinakajj apasi?
Tantachasiñ utanakar visitir saram, ukat juma pachpaw kunjamsa tantachäwinakajj apasi uk uñjäta.
¿KHITINAKAS JEHOVÁ DIOSAN MUNAÑAP LURASIPKI?
Jehová Diosan Qhanañchirinakapan tantachäwinakapajja, ¿kunjamsa sarayasi?
¿Kunsa tantachäwinakan lurasi uk jisktʼasirïtati? Uka tantachäwinakanjja, Bibliat wali sum yatichasi, uk uñjasajj wal muspharäta.


text:
“Jachapki ukanakampejj jachapjjarakim”
“Jumanakajj maynit maynikam chʼamañchtʼasisipkakim, maynit maynikamas yanaptʼasisipkakim” (1 TES. 5:11).
1, 2. ¿Kunjamsa llakitanakar chuymachtʼsna uka toqet parlañajj kunatsa wakisi? (Aka paginankir foto uñjjattʼäta).
SUSI sat mä kullakajj akham siwa: “Yoqajajj jiwjje uka qhepatjja, niya mä marapuniw jupat wal jachapjjta, janipuniw armirjamapkayätti” sasa. Mä jilatajj akham sarakiwa: “Esposajajj mä akatjamatwa jiwäna, ukajj wali llakitwa jaytawayitu” sasa. Cheqas waljaniw ukhaman uñjasipjje, ukajj wali llakkañawa. Diosan walja servirinakapajja, Armagedón janïr purinkipan familiaranakap jiwañapjja janiw suyapkänti. Inas juman mä munat familiaramajj jiwchi, jan ukajj familiaraman amigopa, jan ukajj familiarap jiwchi. Inas akham jisktʼassta: ¿Kunjamsa ukhaman uñjasipki ukanakar yanaptʼsna? sasa.
2 Tiempompikiw uk armjjäta sasaw yaqhepajj sapjje, ukajj ¿ukhamapunïspati? Mä viuda kullakajj uka toqet akham siwa: “Kuntï armañatak lurkäta ukaw antisas yanaptʼasi sañaw cheqäspajja” sasa. Wali llakita, chuymas ustʼata ukham uñjastan ukhajj cuerpos usuchjasktan ukamp sasiwa: jiwasatï cuerposar munasiñamp uñjañäni ukhajja, jukʼat jukʼatwa waliptjjañäni. Ukhamajja, munat familiarap jiwki ukanakarojj ¿kunjamsa jan sint llakisipjjañapatak yanaptʼsna?
JEHOVÁ DIOSAJJ ‘TAQE KUNAN CHUYMACHTʼASIRIWA’
3, 4. Mä familiaras jiwi ukhajj kunja llakitätansa uk Jehová Diosajj sum yati sasajj ¿kunatsa sissna?
3 Jehová Diosaw taqenit sipansa wali khuyaptʼayasiri chuymachtʼasiri Diosajja (2 Corintios 1:3, 4 liytʼañataki). Kunjamäsktansa uk Jupajj sum yati. Servirinakaparojj akham siwa: “Naya, naya kipkaw jumarojj [chuymachsma]” sasa (Isa. 51:12; Sal. 119:50, 52, 76).
4 “Wali munasiñampi khuyaptʼayasiri” Diosan munat servirinakapajj ukhamarakiw jiwapjje, jupanakat yaqhepajj Abrahán, Isaac, Jacob, Moisés, David jupanakawa (Núm. 12:6-8; Mat. 22:31, 32; Hech. 13:22). Jehová Diosajj jupanakar jaktayañ uru puriniñap wal suyaski sasaw Bibliajj qhanañchi (Job 14:14, 15). Uka uru purinini ukhajja, jaktanirinakajj wali kusisitaw jakasipjjani, janirakiw mayamps usuntjjapjjaniti. Amtañäni, Jehová Diosajj Yoqapar kunjamsa jiwayapjjäna uksa uñjarakïnwa, juparojj walpun munasïna (Pro. 8:22, 30, NM). Kunja llakitäpachänsa uk janiw amuyksnati (Juan 5:20; 10:17).
5, 6. ¿Kunjamsa Jehová Diosajj chuymachtʼistu?
5 Jehová Diosaw yanaptʼitani sasaw taqe chuyma confiyañasa. Ukhamajj llakinakas Juparuw yatiyañasa. Kunja llakitätansa uk Jupajj sum yati ukat chuymachtʼarakistuwa, uk yatiñajj walpun chʼamañchistu. Ukampis ¿kunjamsa chuymachtʼistu?
6 Mayajja, ‘espíritu santo’ churasaw Diosajj chuymachtʼistu (Hech. 9:31). “Alajjpachankir Awkejj mayipki ukanakarojj” espíritu santo churani sasaw Jesusajj säna (Luc. 11:13). Qallta parrafon parlaniwayktan uka Susi kullakajj akham siwa: “Walja kutiw Jehová Diosarojj chuymachtʼapjjeta sasajj qonqortʼasisa mayisipjjta. Ukham sapa kuti mayisipkta ukhajja, Diosan sumankañapajj chuymanakajsa amuyunakajsa jarkʼaqaskatapwa amuyapjjta” sasa (Filipenses 4:6, 7 liytʼañataki).
JESUSAJJ KHUYAPTʼAYASIR JILÏR SACERDOTEWA
7, 8. ¿Kunatsa Jesusaw chuymachtʼitani sasajj taqe chuyma confiysna?
7 Jesusajj aka oraqenkkäna ukhajj kuntï lurkäna, yatichkäna ukanakajj Jehová Dios awkipjam wali munasirïtapa, kunjamäsktansa uk amuytʼirïtapwa uñachtʼayäna (Juan 5:19). Jehová Diosajja, Jesusarojj ‘llaktʼatanakaru chuymachtʼañapataki’, familiap jiwipan wali ‘llaktʼatäsipki ukanakar chuymachtʼañapatakiw’ aka oraqer khitanïna (Isa. 61:1, 2; Luc. 4:17-21). Jesusajj wali khuyaptʼayasiri, mayninakajj kunjamäsipkisa uk sum amuytʼiri, taqe chuym yanaptʼañ muniri ukhamänwa, jaqenakajj uk sum yatipjjäna (Heb. 2:17).
8 Jesusajj waynituskäna ukhajja, familiaranakapa, amigonakap jiwirsa uñjpachänwa. Jupar uywasir José awkipajj jiwjjäna ukhajja, inas Jesusajj 20 maranïchïna. * Niyakejjay Jesusajj wali munasirïchïnjja, uk uñjañajj jupatak wali chʼamäpachänwa, taykaparu jilat kullakanakapar wali llaktʼata uñjasajj wal llakispachäna.
9. Lazarojj jiwjjäna ukhajja, ¿kunjamsa Jesusajj mayninakat sinttʼasirïtap uñachtʼayäna?
9 Jesusajj aka oraqenkaskäna ukhajja, mayninakajj kunjamäsipkisa uk sum amuyirïna, jupanakat wal sinttʼasirakïna. Amuytʼañataki, Lázaro sat munat amigopajj jiwjjäna ukhajja, jupar jaktayañampïskchïnsa, Mariampir Martampir jachir uñjasajj chuymap chʼalljjtayasïnwa, jachaqtʼasirakïnwa (Juan 11:33-36).
10. Jesusajj tʼaqesir uñjistu ukhajj walpun jiwasat sinttʼasi sasajj ¿kunatsa sissna?
10 Jesusajj kunanaktï nayrajj lurkän ukanakat yatiñajj ¿kunjamsa jichhürunakan yanaptʼistu? Bibliajj akham siwa: “Jesucristojj masürusa jichhürusa wiñayatakisa pachpakïskiwa” sasa (Heb. 13:8). Jupajj ‘jakañ churañataki Jachʼa Irpiriwa’, tʼaqesiñsa yatirakiwa, ukhamajj “yantʼan uñjasirinakarojj” jupaw sum yanaptʼaspa (Hech. 3:15; Heb. 2:10, 18). Tʼaqesir uñjistu ukhajj wal sinttʼasistu. Kunja llakitätansa uks sum yati, ukat ‘horasaparuwʼ chuymachtʼarakistu (Hebreos 4:15, 16 liytʼañataki).
BIBLIAW “AGUANTAÑATAK YANAPTʼISTU”
11. ¿Kawkïr textonakas jumar walpun chuymachtʼtamjja?
11 Janiw Lazaron jiwatapat parlki uka qellqatanakak chuymachkistaspati, Bibliankir yaqha textonakas chuymacharakistaspawa. “Taqe kunanakatï nayra tiempon qellqaskäna ukanakajja, jiwasar yatichañatakiw qellqasiwayi, ukhamat kuntï Diosajj jutïrin churkistani uk suytʼañasataki. Uka Qellqatanakaw aguantañasatak yanaptʼistu, chuymachtʼarakistu” (Rom. 15:4). ¿Juman mä munat familiaramajj jiwiti? Ukhamächi ukhajja, akjjar qhanañchaski uka textonakaw wal chuymachtʼiristamjja:
“Tatitojj llakimp aynachtʼatanakan jakʼapankaskiwa, jupanakar qhespiyañataki, aynachtʼat chuymanakap waytañataki” (Sal. 34:18, 19).
“Llakinakajjajj walipun yapjjataskän ukapachaw chuymachäwimampejj kusisiyista” (Sal. 94:19).
“Dios Awkisajj wal munasistu, wali khuyapayasirïtapatwa wiñayatak chuymachistu, mä suma suytʼaña churarakistu. Nanakajj oración lurapjjtwa, ukhamat Dios Awkisasa Jesucristo Tatitusasa jumanakar chuymachañapataki, chʼamañchañapatakiraki” (2 Tes. 2:16, 17). *
JILAT KULLAKANAKAW WAL CHUYMACHTʼAPJJARAKISTU
12. ¿Kunjamsa mayninakar chuymachtʼsna?
12 Khitinakantï mä munat familiarap jiwki ukanakajj congregacionanwa chuymachtʼatäpjjaspa (1 Tesalonicenses 5:11 liytʼañataki). ¿Kunjamsa wali llaktʼatäpki ukanakarojj chumachtʼsna, chʼamañchtʼaraksna? (Pro. 17:22). Ak amtañasapuniwa, “amuktʼañ horasa, parlañ horasa[w]” utji (Ecl. 3:7). Jichhajj pä cristiana kullakanakat parltʼañäni. Dalene sat viuda kullakajj akham siwa: “Khitinakantï munat familiarapajj jiwki ukanakajja, kunja llakitäpjjesa, kuns amuyapjje uka toqet maynimp parltʼañwa munapjje. Ukhamajj jupanakajj cuenttʼapjjestani ukhajj sum istʼañasawa, ukhamatwa jupanakar yanaptʼsna” sasa. Junia kullakan jilapajja, jupapachpaw jiwayasïna, kullakajj akham siwa: “Familiarap jiwipan kunja llakitäpjjesa uk janis sum amuykchiñänejja, kunjamäsipkisa uk amuyañatak chʼamachasitasaw jukʼamp wakiskirejja” sasa.
13. ¿Kunsa amtañasapuni?
13 Maysa toqetjja, ak amtañasawa: jaqejj mayj mayjätanwa, kunja llakitätansa ukjja janiw taqenejj mä kikpak uñachtʼayktanti. Khitinakantï munat familiarapajj jiwki ukanakakiw uk sum amuyapjjaspa, kunja llakitäpjjesa uk janiw qhanañchañ puedipkaspati. Jupanakat parlkasajj Bibliajj akham siwa: “Chuymawa jupan pachpa llakisitapjja yatisi; kusisiñapsa janirakiw jan uñtʼatanakarojj yatiykiti” sasa (Pro. 14:10). Jupanakajj kunjamäsipkisa uk sistaspa ukhasa, janiw sumpun amuyksnati.
14. ¿Kunjamatsa wali llakitäsipki ukanakarojj chuymachtʼaraksna?
14 Inas ukanak yatisajj jupanakar jan kunjam chuymachtʼañsa puedkstanti. Ukampis Bibliajj akham siwa: “Yatiñan jaqenakan arunakapasti mä qolljamawa” sasa (Pro. 12:18). Llakitanakar chuymachtʼañatakejja, Maynix jiwxi ukhax kamachsnasa * sat folletow walja jilat kullakanakar yanaptʼi. Ukampis Bibliajj “jachapki ukanakampejj jachapjjarakim” sasaw ewjjtʼistu, ukhamajj uka arunakar istʼañasaw wakisirakispa (Rom. 12:15). Gaby sat viuda kullakajj akham siwa: “Wali llakitäkta ukhajj jachaqtʼasipuntwa. Amigonakajajj nayamp chika jachapjje ukajj wal chuymachtʼapjjetu. Janiw sapakjam amuyasjjtti” sasa.
15. Jiwasatakitï arunakampi chuymachtʼañajj chʼamächi ukhajja, ¿kunsa lursna? (“ Mayninakarojj kunjamsa chuymachtʼsna” siski uka recuadro uñjjattʼäta).
15 Jupanakar arumpi chuymachtʼañajj inas jiwasatak chʼamächi. Ukhamächi ukhajja, mä tarjeta jan ukajj correo qellqtʼasaw chuymachtʼsna, mä cartsa apayaraksnawa. Ukarojj Bibliat apstʼat chuymachtʼkir mä textwa qellqtʼsna, kuna sumanaksa jiwirejj lurirïna uksa qellqtʼaraksnawa, jan ukajj kunjjay jupat amtasstan ukwa qellqtʼaraksna. Junia kullakajj akham siwa: “Wali chuymachtʼkir arunakampi qellqtʼata tarjetanak churapkitu, jan ukajj utapar invittʼapkitu ukajj wal chuymachtʼitu. Ukanakajja, nayat jan armasipjjatapa, wal munasipjjatapwa amtayitu” sasa.
16. ¿Kunjamsa llakitanakar chuymachtʼaraksna?
16 Wali llakitäpki ukanakatakejj Diosat mayirapiñasawa, jan ukajj jupanakamp chikaw mayissna. Ukham llakinakan orañajj chʼamakïspawa. Inas maykasajj chuym chʼalljjtayaschiñäni, arusas mayjtʼarakchini. Ukampis taqe chuyma mayirapiñäni ukajj llakitarojj wal chuymachtʼani. 12 parrafon parltʼaniwayktan uka Dalene kullakajja, akham siwa: “Kullakanakajj nayar chuymachtʼir jutapjjeri ukhajja, ¿janit orasksna? sasaw awisajj jisktʼirïta. Mayiñ qalltapjjeri ukhajj janiw arsuñ puedipjjerïkiti. Ukampis jukʼat jukʼatjja, sum arsjjapjjeri, chuymar purtʼkirwa tuktʼayjjapjjeri. Jehová Diosar taqe chuyma confiyapjjatapasa, Jupar wal munasipjjatapas walpun chʼamañchtʼitu” sasa.
JILAT KULLAKANAKAR CHUYMACHTʼASKAKIÑÄNI
17-19. ¿Kunatsa llakita jilat kullakanakarojj chuymachtʼaskakiñasa?
17 Niyakejjay taqenis mayj mayjästanjja, yaqhepatakejj jiwat familiapar armañajj wali chʼamäspawa. Ukhamajj janiw familiaranakapas amigonakapas jupampïski ukhakejj chuymachtʼir sarañasäkiti, jan ukasti qhepa phajjsinakkamas saraskakiñasawa. Kunattejj janiw yaqhanakajj visitirejj sarjjapjjaniti. Proverbios 17:17 qellqatajj akham siwa: “Mä amigojj taqe horasan munasiripuniwa; llakisiñansti mä jiljamaw chuymachasi” sasa. Jupanakar chuymachtʼañajj qhawqhakamay wakischini ukhakam chuymachtʼaskakiñasawa (1 Tesalonicenses 3:7 liytʼañataki).
18 Mä akatjamatwa wasitampi llakisjjaspa uk amtañasapuniwa. Inas casarasipki uka urusa, jan ukajj mä fotosa, kun muktʼañasa, kun istʼañasa jan ukajj yaqha ukhamanakas amtaychispa. Qalltanjja, mä viudotakisa jan ukajj mä viudatakis sapaki kun lurañas wali chʼamäspawa. Sañäni, jachʼa tantachäwinakar sarañasa, Jesusan jiwatap amtir sarañas wali chʼamäspawa. Mä viudo jilatajj akham siwa: “Casarasipkta uka aniversario uru purinini ukajj wali llakkañäniwa sasaw jayäkipan suyjjayäta, uka urojj cheqapuniw ukhamäna. Ukampis walja jilat kullakanakaw uka urojj munat amigonakajampi tantachtʼasiñajataki waktʼayapjjäna, ukhamat sapakïsin jan llakisiñajataki” sasa.
19 Ukampis janiw uka urunakakejj jupanakar chuymachtʼir sarañasäkiti, uk amtañasapuniwa. Junia kullakajj akham siwa: “Akatjamat visittʼir jutapjje ukajj wali wakiskiriwa. Ukham visittʼatäñajj wal chuymachtʼasi” sasa. Cheqas llakitäpki ukanakajj munat familiapat amtasipjjapuniniwa, janiw llakipjja apaqkapunsnati. Ukampis kunayman toqetwa jupanakar chuymachtʼsna (1 Juan 3:18). Gaby kullakajj akham siwa: “Walpun Jehová Diosar yuspärta, jilïr irpir jilatanakajj wali munasiñampiw yanaptʼapjjetu, llakin uñjaskayäta ukhajj janipuniw sapak jaytapkitänti. Jehová Diosas wali munasiñampi amparapar qhomjjarkitaspa ukhamänwa” sasa.
20. Jehová Diosajj kunanaktï arsuwayki ukajj ¿kunatsa wal chuymachtʼistu?
20 Taqe kunan chuymachtʼasiri Jehová Diosajja, niyaw llakisiñanak wiñayataki chhaqtayjjani. “Ukapachaw taqe khitinakatï sepulturankapki” ukanakajj Criston arup istʼapjjani, ukatjja jaktanipjjaniwa, uk yatiñajj walpun chʼamañchtʼistu (Juan 5:28, 29). Jehová Diosajj “wiñayatakiw jiwañarojj tʼunjani, taqe jaqenakana nayranakapatsti jachanakapsa pichararakiniwa”, Jupa kikpaw uk arsüna (Isa. 25:8). Uka uru purinini ukhajja, ‘jachapki ukanakamp jachañat’ sipansa, aka oraqen jakapkani ukanakajj ‘kusisipki ukanakamp chikaw kusisipjjani’ (Rom. 12:15).
^ Párrafo 8 Jesusajj 12 maranïskäna ukhajja, José chachajj jakaskänwa sasaw Bibliajj qhanañchi. Ukampis Jesusajj nayrïr milagropan umjja vinor tukuykäna ukhasa uka qhepatsa, Joseyat janiw parlasjjeti. Jesusajj lawan chʼakkatatäskäna ukhajja, apóstol Juanaruw María mamapar uñjañapatak jaytäna. Awkipatï jakaskaspäna ukhajj janiw Jesusajj uk lurkaspänti (Juan 19:26, 27).
^ Párrafo 11 Aka textonakaw walja jilat kullakanakarojj wal chuymachtʼaraki: Salmo 20:1, 2; 31:7; 38:8, 9, 15; 55:22; 121:1, 2; Isaías 57:15; 66:13; Filipenses 4:13, ukat 1 Pedro 5:7.
^ Párrafo 14 “Jesús supo consolar a sus amigos” siski ukjja, La Atalaya 1 de noviembre, 2010 revistanwa uñjjattʼäta.


text:
3 JISKTʼA
¿Kunjamatsa awk taykajamp sum parltʼasiristjja?
¿KUNSA JUMAJJ LURASMA?
Guillermo sat waynat amuytʼañäni, jupajj 17 maraniwa. Mä miércoles jaypʼojja, tareanakap tuktʼayasaw televisión uñtañatak wali sum qontʼasi.
Ukhamaruw awkipajj cuartor mantanisin akham toqenoqe:
“¡Guillermo! Televisionak uñchʼukisktajja. Sullkamar tareanakap lurañ yanaptʼanim. ¡Jumajj ukham jan istʼasiripunïtawa!” sasa.
“Toqesiñakistï” sasaw Guillermojj jiskʼatak arsusin coleri.
“¡Kamsta!” sasaw awkipajj jupar jakʼachasi.
“Janiw kamsksmasa” sasaw Guillermojj saraki.
Uk istʼasajja, “¡janiw ukham parlaskitätati!” sasaw awkipajj wali colerat toqenoqe.
Ukhaman jan uñjasiñatakejja, ¿kunsa jumajj lurasmäna?
NAYRAQAT SUM AMUYTʼASIM
Awk taykamamp sum parltʼasiñajja, auto apnaqañamp sasispawa. Thakin jan waltʼäwinak utjaspa ukhajja, ¿janit yaqha thakinjam sarañ amtkasma?
AMUYTʼAÑATAKI:
Leah tawaqojj akham siwa: “Nayatakejja, awkijamp parlañajj chʼamakiwa. Inamayakis jupar parljjaykirista ukham amuyasta. ‘Nayarut parljjayista’ sasakiw awisajj situ”.
LEAH TAWAQOJJ AKANAKWA LURASPA:
Awkipar toqjjaspawa.
“¡Istʼitaya! ¡Akajj wali wakiskiriwa!” sasaw Leah tawaqojj awkipar toqjje.
Amuktʼjjakispawa.
Leah tawaqojj janiw awkipar llakinakap yatiyañ munjjeti.
Yaqha horasanwa awkipamp parlaspa.
Leah tawaqojj yaqha horasanwa awkipamp parli, jan ukajj mä carta toqew kunjamsa jikjjatasi uk qellqtʼi.
Jumatakejj ¿kawkïr lurañapas wakisispa?
AK AMUYTʼAM: Leah tawaqon awkipajj yaqha toqenakat lupʼiskatap laykojj janiw phuchapan parljjayatap amuykiti. Ukhamajj Leah tawaqotï awkipar toqjjaspa ukhajja, kunatsa ukham colerasi uk janiw awkipajj amuykaspati. Ukham lurasajj janiw awkipar respetatapsa uñachtʼaykaspati, ni jupan yanaptʼapsa katoqkaspati (Efesios 6:2). Ukhamajj awkipar toqjjañajj janiw jupatakis ni awkipatakis askïkaspati.
Amuktʼjjañajj waljamäspawa, ukampis janiw walïkaspati. ¿Kunatsa? Jan waltʼäwinak askichañ munchi ukhajja, awkipamp parlañapawa. Awkipasti, kunas phuchapar llakisiyi uk yatiñaparakiwa, ukhamatwa jupar sum yanaptʼaspa. Ukhamajj Leah tawaqotï jan kamskani ukhajja, janiw kuns jikjjatkaniti.
Yaqha horasan awkipamp parlañajj jukʼamp askïspawa, ¿kunatsa? Awkipajj qalltan janis istʼkchinejja, Leah tawaqojj yaqha horasanwa jupamp parlani. Mä carta toqes awkipar yatiyani ukhajja, chuymapan sumakiw jikjjatasini.
Carta qellqasajja, kunjamsa jikjjatasi uk sumwa Leah tawaqojj awkipar qhanañchaspa. Awkipasa, cartap liytʼasajj sumwa amuyarakispa. Ukhamajj yaqha horasan awkipamp parlañajja, Leah tawaqotakisa awkipatakisa jukʼamp askïspawa. Awkipamp parlasasa jan ukajj mä carta qellqasasa, “kunanakatejj sumankaña apanki ukanak thaqaskakiñäni” sasin Bibliajj ewjjtʼkistu ukarjam luratapwa Leah tawaqojj uñachtʼayani (Romanos 14:19).
¿Kunanaksa Leah tawaqojj lurarakispa?
Kunanaksa Leah tawaqojj lurarakispa ukat ukham lurasajj kuna askinakas utjaspa uk amuytʼasim.
QHANA ARUNAKAMPIW PARLTʼAÑAMA
Ak janipun armamti: kuntï awk taykamar siskäta uk inas jupanakajj jan sum amuyapkchiniti.
AMUYTʼAÑATAKI:
“¿Kunatsa coleratäta?” sasin awk taykaman jisktʼatajja, “janiw uka toqet parlañ munkiti” sasma ukhajj ¿kunsa amuyapjjaspa?
“Janiw awk taykajar confiyjjti. Antisas jupanakamp parlañat sipansa amigonakajampiw parlä” siskasmas ukhamwa awk taykamajj amuyapjjaspa.
Jan waltʼäwins uñjaskasma ukham amuytʼañäni, awk taykamajj yanaptʼañ munapjjtamwa, ukampis “jan llakisipjjamti, nayaw uk askichaskä” sasma ukhajja, ¿kunjamakïspasa?
¿Awk taykamajj kunsa amuyapjjaspa?
¿Kun sañas jukʼamp askïspa?


text:
12 yatichäwi
¿Kunjamsa Diosar jak’achassna?
1. ¿Diosajj taqe oracionanakti istʼpacha?
Diosajj taqe jaqenakaruw oración toqe jupar jakʼachasipjjañapatak jawstʼaski (Salmo 65:2). Ukampis Diosajj janiw taqe mayisïwinak istʼkiti. Amuytʼañataki, kunapachatï mä chachajj warmipar jan munasiñampi uñjki ukhajja, oracionanakapajj ‘jarkʼatäspawa’ sasaw Bibliajj yatichi (1 Pedro 3:7, MT). Ukat kunapachatï israelitanakajj sapa kuti jan walinak lurapjjäna ukhajja, Diosajj janiw oracionanakap istʼañ munjjänti. Ukampis jan wali luratanakapat taqe chuyma arrepentisipki ukanakarojj istʼiwa. Isaías 1:15 ukat 55:7 liytʼäta.
2. ¿Kunjamäñapas oracionanakasajja?
Oracionampiw Jehová Diosar yupaycharaksna, ukhamajj Jupa saparukiw oracionan mayisiñasa (Mateo 4:10; 6:9). Ukat niyakejjay taqenis pantjasirïstanjja, Jesusan sutipjjaruw mayisiñasa, jupaw juchanakas layku jiwawayi (Juan 14:6). Jehová Diosajj janiw pʼeqer yatsuta, jan ukajj qellqat oracionanak lurañas munkiti, jan ukasti chuymatpach mayisipki ukaw Jupatakejj wali askejja. Mateo 6:7 ukat Filipenses 4:6, 7 liytʼäta.
Taqe kun Luriri Jehová Diosajja, chuyma manqhat mayisipki uka oracionanaksa istʼiwa (1 Samuel 1:12, 13). Ukat taqe horasan Jupar mayisiñaswa munaraki, alwat sartkasina, manqʼasiñ horasaru, ikintañataki ukat jan waltʼäwinakansa mayisiñasapuniwa. Salmo 55:22 ukat Mateo 15:36 liytʼäta.
3. ¿Kunjamsa tantachäwinakajj yanaptʼistu?
Jichhürunakanjja, Diosar jan iyawsiri jaqenakamp chikaw jaktanjja ukat aka Oraqejj mä suma paraisöjjaniwa sasin Diosajj siskäna uka arunakatsa sawkasipjjewa, ukanakaw Diosar jakʼachasiñat jayarstʼayistaspa (2 Timoteo 3:1, 4; 2 Pedro 3:3, 13). Ukatwa mayni jilat kullakanakampi chʼamañchtʼasiñataki tantachasiñajj wali askejja. Jupanakas ukhamarakiw chʼamañchtʼatäñ wal munapjje. Hebreos 10:24, 25 liytʼäta.
Diosar munasipki uka jilat kullakanakamp tantachasisaw Jehová Diosar jukʼamp jakʼachassna. Ukat Jehová Diosan Qhanañchirinakapan tantachäwinakapanwa, kunjamsa mayni jilat kullakanakajj Diosar iyawsapjje uk uñjsna ukat yateqasiraksna. Romanos 1:11, 12 liytʼäta.
4. ¿Kunjamsa Diosar jakʼachasisma?
Kuntï Jehová Diosat Biblian yateqawaykta uka toqenakat lupʼisaw jukʼamp Jupar jakʼachasïta. Luratanakapata, ewjjtʼanakapata ukat kuntï Diosajj arsuwayki ukanakat lupʼiñamawa. Ukatsti, Diosajj qhawqha munasirisa ukat yatiñanisa uk sum amuytʼañatakejja, oracionamp ukat lupʼiñampiw yanaptʼätam. Josué 1:8 ukat Salmo 1:1-3 liytʼäta.
Jehová Diosar atinisita ukhakiw jupar jakʼachasita. Amuytʼañataki, Diosar atinisiñajj mä jiskʼa alir uñtatawa, uka alin jilsuñapatakejj umamp warjjattʼañaw wakisi, ukhamarakiw Diosar jukʼamp atinisiñatakejja, sapa kutiw kunatsa Diosar yupaychasktan uka toqet lupʼiñasajja. Mateo 4:4 ukat Hebreos 11:1, 6 liytʼäta.
5. Diosar jakʼachasisajja, ¿kuna askinaksa jikjjatsna?
Jupar taqe chuyma munasiñ uñachtʼayapki, ukanakatwa Jehová Diosajj wal llakisi. Cheqansa, jan waltʼäwinakaw Diosar yupaychäwisan aynachtʼayistaspa ukat janirakiw wiñay jakañsa suyjjsnati, uka jan waltʼäwinakatwa Diosajj jarkʼaqestaspa (Salmo 91:1, 2, 7-10). Ukat kunanakas kusisita ukat kʼumara jakasiñatakejj jan waltʼayistaspa ukanakatsa Diosajj jarkʼaqestuwa, ukat kunjamsa sum jakassna uksa yaticharakistuwa. Salmo 73:27, 28 ukat Santiago 4:4, 8 liytʼäta.
Jukʼamp yatiñataki
Jan kun mayisakiw Bibliat yatichapjjerisma
¿Kunatsa Bibliat yatjjatañama?
Bibliajj walja jaqenakan jisktʼanakaparuw qhanañchawayi, ¿jumajj ukanak yatiñ munarakismati?
¿Kunsa Bibliax chiqpachapuni yatichi?


text:
CMPI Aymara 01. Kunatakipachanasa Uka Conferencia Mundia?
- 1. CMPI Aymara 01. Kunatakipachanasa Uka Conferencia Mundia?2m 7s
- 2. CMPI Aymara 02. Uñstawayi mä Documentowa Conferencia Mundial indigen apaskäna?2m 27s
- 3. CMPI Aymara 03. Siskakiwa Documento Final Uka qhipa1m 57s
- 4. CMPI Aymara 04. Siskakiwa Documento Final Uka qhipa1m 59s
- 5. CMPI Aymara 05. Uka amtawinakanxa akiri phuqañanakawa utki Documento Final2m 1s
- 6. CMPI Aymara 06. Uka amtawinakanxa akiri phuqañanakawa utki Documento Final2m 8s
- 7. CMPI Aymara 07. Uka amtawinakanxa akiri phuqañanakawa utki Documento Final2m 26s
- 8. CMPI Aymara 08. Uka amtawinakanxa akiri phuqañanakawa utki Documento Final1m 50s
- 9. CMPI Aymara 09. Uka amtawinakanxa akiri phuqañanakawa utki Documento Final2m 8s
- 10. CMPI Aymara 10. Uka amtawinakanxa akiri phuqañanakawa utki Documento Final2m 9s
- 11. CMPI Aymara 11. Uka amtawinakanxa akiri phuqañanakawa utki Documento Final2m 1s
- 12. CMPI Aymara 12. Uka amtawinakanxa akiri phuqañanakawa utki Documento Final1m 48s
- 13. CMPI Aymara 13. Uka amtawinakanxa akiri phuqañanakawa utki Documento Final1m 46s
- 14. CMPI Aymara 14. Jach’a reconocimiento Documento Final2m
- 15. CMPI Aymara 15. Jach’a reconocimiento Documento Final2m 1s
This content is streaming in full quality from an IsumaTV Media Player.
About
16 June 2015
1658 views
Conferencia Mundial de los Pueblos Indígenas en Aymara